Brisbane ‘lockdown’ tiga hari

Brisbane: Lebih dua juta penduduk di Brisbane menjalani sekatan pergerakan (lockdown) selama tiga hari, selepas satu kluster Covid-19 dikesan di bandar ketiga terbesar di Australia itu.

Ia adalah lockdown mengejut kedua dikuatkuasakan di bandar berkenaan dan kawasan sekitarnya, selepas tujuh individu disahkan positif virus itu – kes pertama penularan Covid-19 dalam komuniti yang signifikan dalam tempoh beberapa bulan lalu.

“Ini adalah strain (Covid-19) United Kingdom. Ia mudah menular. Sekarang kita perlu mengadakan (lockdown) ini bagi mengelak lockdown jangka panjang,” kata Ketua Menteri Queensland, Annastacia Palaszczuk.

“Kita melihat apa yang berlaku di negara lain. Saya tidak mahu melihat ia terjadi di Queensland, saya tidak mahu ia berlaku di Australia.”

Sekolah, restoran dan bar akan ditutup mulai jam 5 petang pada Isnin tetapi orang ramai masih boleh keluar rumah untuk kerja yang keperluan, untuk membeli makanan, bersenam dan mendapatkan rawatan perubatan.

Memakai pelitup muka di tempat awam juga menjadi mandatori di Queensland, selepas seorang individu yang dijangkiti Covid-19 melakukan perjalanan dari Gladstone di wilayah itu.

Australia dilihat cemerlang dalam menangani penularan Covid-19 dengan lebih sedikit daripada 29,000 kes dan 909 kematian.

Bagaimanapun, imunisasi Covid-19 di negara itu masih perlahan dengan hanya 500,000 suntikan sudah diberikan di negara dengan 25 juta penduduk itu.

Sebelum lockdown ini, Brisbane adalah antara beberapa bandar yang memberi kelonggaran kepada penduduknya untuk menghadiri acara termasuk konsert dan sukan.-AFP

See author's posts


Washington haramkan senjata separa automatik

SAN FRANCISCO: Jay Inslee, gabenor negeri Washington di Amerika Syarikat (AS) pada Selasa menandatangani undang-undang untuk mengharamkan berpuluh-puluh jenis senapang separa automatik.

Rang undang-undang itu melarang penjualan, pemindahan, pengedaran, pembuatan dan import 62 model senjata api yang ditakrifkan sebagai “senjata serangan”, termasuk AR-15, AK-47 dan senapang berkuasa tinggi serupa yang telah digunakan untuk melakukan tembakan rambang di seluruh Amerika Syarikat.

“Senjata perang, senjata serangan, tidak mempunyai sebab selain untuk pembunuhan ramai orang,” kata Inslee pada majlis menandatangani perjanjian itu. Tujuan mereka hanyalah untuk membunuh manusia secepat mungkin dalam bilangan yang banyak,” katanya.

Undang-undang itu berkuat kuasa serta-merta selepas ditandatangani oleh Inslee.

Inslee turut menandatangani undang-undang bagi dua lagi langkah kawalan ke atas senjata api utama lain termasuk tempoh menunggu 10 hari untuk pembelian senjata api dan rang undang-undang yang mempertanggungjawabkan pembuat senjata ke atas penjualan secara cuai.

Tiga rang undang-undang senjata api itu diluluskan sebahagian besar menerusi undi parti, dengan Republikan menentang manakala kebanyakan Demokrat mengundi menyokong, lapor Xinhua memetik laporan The Seattle Times.

Majlis menandatangani perjanjian itu berlangsung di Capitol, yang ditutup kepada orang ramai pada pagi Selasa atas kebimbangan mengenai keselamatan.

Washington menyertai sembilan negeri lain, termasuk California, Illinois, New York, Massachusetts, dan New Jersey, serta District of Columbia, yang telah mengharamkan AR-15 dan senjata serupa, menurut Pusat Undang-undang Giffords. – Bernama-Xinhua

See author's posts


Covid-19 ragut 4 nyawa di Sarawak

CONNIE CHIENG

KUCHING: Seorang lagi meninggal dunia pada petang semalam pada kira-kira
jam 1.16 petang di Hospital Umum Sarawak (HUS) yang menambah jumlah kematian di
Sarawak kepada empat orang.

Mangsa dari Kuching adalah ahli keluarga kepada seorang wanita berusia
79 tahun dan anak perempuannya berusia 40 tahun, yang meninggal dunia minggu
lalu.

Kedua-duanya berasal dari Kuching.

Ibunya meninggal dunia di pusat perubatan swasta di sini pada jam 2.00
pagi 18 Mac lalu.

Manakala anak perempuannya meninggal dunia di HUS pada 21 Mac lalu.

Kes terbaharu ini menjadi kes kematian akibat Covid-19 ke-4 di Sarawak.

Menurut statistik pada Ahad, 76 orang telah diuji positif Covid-19.

MANGSA KEEMPAT … Mayat mangsa Covid-19 yang dibawa ke rumah mayat.

See author's posts


Sultan Brunei terima menghadap Anwar

BANDAR SERI BEGAWAN: Sultan Brunei Sultan Hassanal Bolkiah berkenan menerima menghadap Perdana Menteri Datuk Seri Anwar Ibrahim yang dalam rangka lawatan rasmi selama dua hari ke Brunei, di Istana Nurul Iman di sini hari ini.

Anwar yang diiringi isterinya Datuk Seri Dr Wan Azizah Wan Ismail, tiba di istana itu pada 11.05 pagi.

Turut berangkat pada majlis menghadap itu ialah Raja Isteri Pengiran Anak Saleha.

Premier Sarawak Tan Sri Abang Johari Tun Openg, Ketua Menteri Sabah Datuk Seri Hajiji Noor, Menteri Luar Datuk Seri Dr Zambry Abdul Kadir, Ketua Setiausaha Kementerian Luar Datuk Seri Amran Mohamed Zin dan Pesuruhjaya Tinggi Malaysia ke Brunei Datuk Raja Reza Raja Zaib Shah turut hadir.

Anwar kemudian mengadakan pertemuan empat mata dengan Sultan Hassanal Bolkiah.

Perdana Menteri dan Sultan Brunei turut menyaksikan majlis menandatangani Memorandum Persefahaman (MoU) antara Lembaga Pembangunan Pelaburan Malaysia (MIDA) dengan Agensi Pelaburan Brunei (BIA).

Delegasi Malaysia kemudian diraikan pada Majlis Persantapan Rasmi oleh Sultan Hassanal Bolkiah.

Anwar tiba di Brunei semalam dan diberikan sambutan rasmi di Lapangan Terbang Antarabangsa Brunei.

Kunjungan ini ialah lawatan rasmi ke luar negara yang kedua beliau selepas dilantik sebagai Perdana Menteri Malaysia ke-10 pada November tahun lepas. – Bernama.

Keterangan gambar

Perdana Menteri Datuk Seri Anwar Ibrahim (kanan) menghadap Sultan Brunei Sultan Hassanal Bolkiah di Istana Nurul Iman, Bandar Seri Begawan hari ini. – Foto Bernama.

See author's posts


Bekerjasama dengan bomba

BINTULU: Komuniti rumah panjang dan kampung digesa untuk berkerjasama dengan pihak Jabatan Bomba dan Penyelamat Malaysia dalam usaha membekalkan diri dengan ilmu menghadapi kebakaran.

Menteri di Pejabat Ketua Menteri (Integriti dan Ombudsman) merangkap Ahli Dewan Undangan Negeri (ADUN) Jepak, Datuk Talip Zulpilip berkata, langkah tersebut sebagai langkah mencegah kebakaran khususnya waktu kecemasan.

“Kerjasama dengan pihak bomba bekerjasama dapat meningkatkan tahap keselamatan di kediaman masing-masing dari aspek ilmu kebombaan,” katanya.

Beliau berkata demikian semasa melawat mangsa kebakaran di Rumah Eloh Jugah, Kampung Banyai, Sungai Segan, di sini.

Mangsa rumah panjang yang terbakar itu ialah seramai 135 dengan panjangnya 24 pintu bilik.

Rumah panjang terbabit telah musnah dijilat api dan kini mangsa mendirikan khemah sementara di kawasan lapang berdekatan rumah panjang mereka yang terbakar.

“Pihak bomba juga boleh membuat pemeriksaan berkala dari segi aspek keselamatan pendawaian elektrik, penyediaan pili bomba dan kemudahan alat pemadam api di rumah panjang,” katanya.

Hadir bersama rombongan beliau baru-baru inilah Datin Dr. Zaliha Abdullah yang turut menyerahkan sumbangan tunai berjumlah RM3,000 daripada Sarawak Badan Amal Tenaga Isteri-isteri (Sabati) kepada mangsa kebakaran terbabit.

Oleh Ellie Edward

See author's posts


Pertandingan kaligraf Arab, Cina diadakan di Kuching, 19-21 Disember ini

KUCHING: Bengkel Pertandingan Kaligrafi Arab dan Cina Peringkat Kebangsaan 2022 serta Pameran Karya Kaligrafi Arab dan Cina yang buat julung kalinya di Sarawak akan diadakan pada  19 hingga 21 Disember ini di  Hotel Imperial, di sini.

Menteri Pelancongan, Industri Kreatif dan Seni Persembahan, Dato Sri Abdul Karim Rahman Hamzah berkata, objektif program ini adalah untuk menyerlahkan bakat dan karya kreatif ahli kaligrafi Arab dan Cina.

“Saya percaya bengkel dan pameran itu akan meningkatkan lagi perpaduan dalam kalangan masyarakat kita yang berbilang kaum khususnya di Sarawak dan juga di seluruh Malaysia amnya.

“Selain itu, program ini akan membantu menarik pelancong domestik dari Semenanjung Malaysia ke Sarawak. Program ini juga selaras dengan objektif penubuhan Pertubuhan Kaligrafi Cina Kuching-Samarahan serta peranan yang diambil oleh Jabatan Agama Islam Sarawak (JAIS) sebagai badan penasihat dalam pelaksanaan aktiviti Kaligrafi Arab,” katanya pada sidang media di Bangunan Baitulmakmur, hari ini.

Abdul Karim turut menzahirkan  ucapan tahniah kepada Pertubuhan Kaligrafi Cina Kuching-Samarahan, dengan kerjasama JAIS, dan disokong oleh kementeriannya atas inisiatif dan kerja keras dalam menjayakan acara ini.

“Seramai 210 peserta dari Sabah, Melaka, Selangor, Pulau Pinang, Johor, Kedah, Perak, Pahang, Kelantan, Terengganu, Sarawak dan Wilayah Persekutuan Kuala Lumpur telah mengesahkan penyertaan mereka dalam program ini,” katanya.

Sorotan program ini termasuk Bengkel Kaligrafi Arab dan Kaligrafi Cina yang akan dikendalikan oleh enam pakar dalam Kaligrafi Arab dan Cina.

Pemenang akan membawa pulang wang tunai berjumlah RM58,600. berserta trofi dan sijil penyertaan.

“Meyakini bahawa melalui platform pembelajaran dan pemerhatian yang dicipta oleh aktiviti seni kaligrafi ini, budaya seni kaligrafi boleh dipertingkatkan lagi.

“Pengaruh seni khat harus diperluaskan ke semua lapisan masyarakat, seterusnya menggalakkan penghayatan masyarakat terhadap budaya dan tradisi, juga untuk mewujudkan pemahaman lebih mendalam melalui bahasa seni yang dikongsi oleh kedua-dua jenis seni khat untuk membentuk jambatan budaya yang sama dan menyatukan semua kaum di negara kita,” katanya.

Dalam pada itu, Abdul Karim berharap pencinta seni khat dari seluruh negara dapat melancong ke Kuching dan berpeluang merasai keharmonian hidup bersama masyarakat majmuk di Sarawak, kesederhanaan dan semangat penduduk setempat serta budaya tradisional yang unik.

Turut hadir, Presiden Pertubuhan Kaligrafi Cina Kuching-Samarahan,  Ang Seng Bian serta Pegawai Hal Ehwal Islam JAIS, Abdul Salam Morshidi.

Oleh NUR AIN OTSMAN

See author's posts


Tzu Chi digesa terus jadi ‘seribu tangan’ MBKS

TURUN PADANG… Dato Wee Hong Seng menghadiri sambutan Hari Ibu dan Hari Tzu Chi sedunia, semalam.

KUCHING: Datuk Bandar Majlis Bandaraya Kuching Selatan (MBKS), Dato Wee Hong Seng menghadiri sambutan Hari Ibu dan Hari Tzu Chi sedunia di sini, semalam.

Wee dalam ucapannya beliau berterima kasih atas semua sumbangan yang telah diberikan Tzu Chi kepada masyarakat dan masyarakat secara amnya.

“Apa yang kita nikmati dan raikan hari ini adalah melalui kasih sayang, toleransi, dan rasa hormat antara satu sama lain.

“Sumbangan melalui keikhlasan, pengorbanan yang tidak mementingkan diri kerana kasih sayang dan berkhidmat dengan hati yang ikhlas. Dalam kehidupan sebenar, ibu kita adalah seperti Buddha yang berkorban untuk kita, untuk melindungi kita dan menyayangi kita tanpa syarat,” katanya.

Wee, semasa lawatan menzahirkan rasa kagum dan bangga terhadap komitmen ahli Tzu Chi yang disertai oleh ramai anak muda dalam kalangan ahli mereka.

Ujarnya, ia penting untuk memberitahu generasi muda tentang kaitan dan kepentingan amal dalam masyarakat moden kita.

“Generasi muda yang pemurah dan penyayang akan memastikan sikap budi dan belas kasihan terus menjadi sebahagian daripada nilai negara kita,” katanya.

Dalam pada itu, beliau juga menggesa Tzu Chi untuk terus melakukan kerja-kerja amal kebajikan dan terus menjadi sebahagian daripada ‘seribu tangan’ MBKS.

Oleh RYNNA SHA’ERRA

See author's posts


Tusun Ke-2

DALAM Tusun Ke-1 ti udah dikeluarka dalam minggu dulu tu kemari, cherpan tu dilengkaka naka Sebaginda Bujang ti pulai nginti tang nadai bulih ikan ke sera Enchelegit, semina bulih anak chuik. Minggu tu kitai macha tampung Cherpan Lalau Pendiau: Nakhoda Sebaginda Bujang Seduai Anak Chuik Keramat tu dalam Tusun Ke-2.

Kepuas-puas seduai ke besaut-saut, dia Sebaginda Bujang nyau bisi tebatak runding, ninga anak chuik nya tak tau bejaku munyi kitai mensia. Tambah mega ati iya nyau bisi berasai-berasai kasih meda anak chuik nya nyau selalu singut-singut deka nyabak. Lalu tekuing ati Sebaginda Bujang deka mai iya pulai, taja mega tebal agi ati iya bekian, laban nadai nemu tuju nupi anak chuik nya.

“Eh, bai pulai mih. Itah ke ayam Saloi, pama mih,” ku ati iya. Iya lalu ngesaika diri bekayuh, mulaika diri. Ikan nadai bulih. Ke ulih nya semina anak chuik.

Sereta meda Sebaginda Bujang ke baru pulai nginti, dia Enchelegit lalu nanyaka pemulih.

“Eh, nama utai ulih. Nya nyah, ka separai anak chuik nya ke bisi ulih ginti!” saut Sebaginda Bujang.

“Endai, enda kala mih aku ninga chuik diau dalam ai, telah agi ulih ginti,” saut Enchelegit, iran ati.

Raga ti dikena iya nyandik anak chuik diingkaska Sebaginda Bujang ari bau, lalu ditibarka iya ke tengah tikai, di mua Enchelegit.

“Akai, pedis aku apai! Anang bengat ngasar nya mih enggau aku, apai. Nah, indai Enchelegit, intu aku tu. Chelap aku tu indai. Kinduka aku. Beri aku makai. Lapar endar aku tu,” ku anak chuik.

“Landik endar ga anak chuik tu bejaku, apai Duat. Enda kala umur aku tu ninga anak chuik ngelandik tu bejaku, munyi Iban. Tau tupi ulih kitai, ngichaka bisi guna dudi hari,” ku Enchelegit ke bisi pengangkun ati ke anak chuik nya.

“Nya mih, indai. Udah ku besai ila, nemu aku nulung kita sida Aloi,” ku anak chuik bejaku, malik ngagai Enchelegit.

“Nyah, apai Duat. Dinga dih pemereti iya bejaku,” ku Enchelegit.

“Tak aga angkar alai iya yiau, pai. Aloi ka ain ngau iya, pai,” ku Saloi.

Iya apin tentu terus bejaku laban iya endang bansa anakmit ke laun terus bejaku. Iya ngasuh apai iya ngaga ke anak chuik nya sangkar, alai iya diau.

“Ngena lah nya, adi,” ku anak chuik ngadika Saloi. “Ila tua besulu, adi.”

Kasih ninga Saloi senganging deka bayam anak chuik, apai iya lalu ngelalin takang aping ke sangkar. Udah sangkar tembu gaga, seduai menyanak lalu nyimpan anak chuik nya dia.

“Nya baru tau dikumbai apai. Siru amat enggau anak. “Anang enda siru seduai enggau aku. Ukai aku bisi apai indai bukai. Sigi seduai mih apai indai ngadaka aku,” ku anak chuik muji penyiru Sebaginda Bujang.

Iya lalu ringik-ringik ketawa nelengaka rasa ujung dabung, gaga ati laban diri nyau bisi meruan sangkar alai diau. Likun, enda nangika diri diayahka bala mayau ti ngemayuh-mayuh nya ditupi sida Saloi, ke beselegau sebalah-belah bilik nya dia. Suah nungas-nungas mega idung sida mayau ensium bau anak chuik. Ga endang pemakai asal!

“Peda pemeli! Enggai enda ringik-ringik ga untak! Ngipakka anak penyai gamal!” ku tengir Sebaginda Bujang, ensiban ati laban nyangka anak chuik nya ngelese sida tiga menyanak.

“Anang tak bejai pangan di mua mata munyi nya, apai. Ila lusa, jam suntuk sendat, nyangka bisi ga maya kitai nguna tulung pangan,” ku anak chuik sambil tuchum lelegup. Iya enda mudah ringat, kenu ku gamal.

Laban Apai Saloi ke lalu enda bulih nginti, dia Enchelegit nyau rapas sera. Ketegal nya, pendiau iya lalu enda tentu nyamai. Selalu tabin bebirin enda nyamai, galak renga pedera pansa utai. Bulu iya selalu nyeregu enda rajin ke ai. Nyawa enda tentu masuk makai asi. Kadang-kadang tak nadai nyuap seleka asi iya besehari-sehari laban nyawa nadai au deka makai. Lalu isi iya berupai muai-semuai.

“Nadai penyadi kitai tu Enchelegit, ti nuan tak majak tabin bansa nya. Nya mih tak mati padi mati rumput kitai tu ila. Sapa ke mekuh ruang bilik, nya baka kitai di Panggau tu enda lama agi deka gawai burung dibai sida akan Keling. Sapa ke beribun, nya baka Saloi nya apin tegar nitihka aku turun kiba kanan. Nya baka ngintu anak chuik keparat nya! Sapa ke ngetau. Nya baka padi di umai nyau repi. Padi enggi orang kitai serumah tu udah tebantai magang ari umai. Engkitai diketau dih apin. Nya alai aku tu tak mati runding, Enchelegit. Tak nyau tusut diri gelung perut aku tu meda nuan ke selalu tabin baka nya, nyau baka bunga ke layu di pala ti ku pantun jaku tuai. Enti ulih bai-bai, anang nuan tak betat enda ati bebela baka nya. Itah sesuap dua pan pama mih, ke tungkat tulang. Enti nuan tak majak masarka diri enda makai baka nya, nyamai agi aku angkat ari rumah tu,”  Sebaginda Bujang.

Betampung…

See author's posts


Rumah Merikan nerima bantu ari JKM Marudi

MARUDI: Opis Pengelantang Pendiau Mensia Mayuh (JKM) Marudi nganjung bantu pemakai ngagai palan kuarantin ba Rumah Merikan Lobang Kompeni di Poyut/ Lubok Nibong kemari.

Nitihka Pemantu JKM Marudi Nursusheilla Abdullah, bisi 45 pek pemakai, pampers enggau tusu dianjung ngagai palan kuarantin nya ngambika bisi dikena ba timpuh 14 hari.

Sida ke diau ba Rumah Merikan Lobang Kompeni enda dikemendarka bejalai tauka mindah ari rumah panjai nya pengelama 14 hari berengkah ari 13 April nyentukka ngagai 26 April 2021 laban bisi kontak semak enggau kes positif Covid-19.

Ketegal gaya ke baka nya bantu pemakai baka beras, bihun, pemakai dalam tin, kopi, teh, telu manuk, mee jampat disumai, minyak makai, gula, garam, biskut enggau tepung gandum mega dianjung ngagai 78 iku sida ke diau ba 25 pintu ke udah dikuarantin ba rumah panjai nya.

See author's posts


PRN: Jentera PBB perlu bersedia

KUCHING: Jentera Parti Pesaka Bumiputera Bersatu (PBB) Cawangan Pantai Damai digesa supaya bersedia menghadapi Pilihan Raya Negeri (PRN) yang akan berlangsung pada bila-bila masa.

Naib Presiden PBB, Datuk Dr. Abdul Rahman Junaidi berkata, aspek penting yang perlu diberi perhatian adalah melibatkan kerjasama antara kepimpinan PBB diperingkat cawangan dan ranting.

Menurutnya, tarikh PRN berkemungkinan dalam masa terdekat ini memandangkan tempoh Dewan Undangan Negeri (DUN) Sarawak akan tamat pada April tahun depan.

“Apa yang perlu kita buat sekarang adalah untuk mempersiapkan jentera bagi menghadapi PRN akan datang,” katanya.

Beliau berkata demikian ketika berucap pada Randau Gabungan Parti Sarawak (GPS) di Kampung Jaya Bakti semalam.

Dr Abdul Rahman yang juga Ahli Dewan Undangan Negeri (ADUN) Pantai Damai menjelaskan, ini merupakan kali pertama pilihan raya berlangsung di bawah kepimpinan Abang Johari.

“Jadi kita hendaklaj pastikan PBB berjaya dengan cemerlang dan Ketua Menteri (Abang Johari) kembali diberi mandat untuk mentadbir negeri ini,” ujarnya.

Menurutnya lagi, setiap kali pilihan raya, cabaran sudah pasti ada terutama melibatkan parti lawan yang berusaha untuk mencabar kedudukan PBB di kawasan DUN Pantai Damai.

“Untuk menangkis cabaran ini, kita perlu memperkuatkan jentera untuk menghadapi sesiapa sahaja yang cuba untuk memasuki kawasan kita,” jelasnya.

Dr Abdul Rahman menambah, keputusan cemerlang yang dilakar sebelum ini tidak sepatutnya menjadi jentera mengambil remeh cabaran lawan.

“Kita tidak boleh memandang rendah cabaran lawan sebaliknya kita perlu memastikan orang ramai turun mengundi dan mengundi calon kita,” kata Dr Abdul Rahman.

Hadir sama Setiausaha PBB Cawangan Pantai Damai Merdehi Mas dan Ketua PBB Ranting Kampung Jaya Bakti Sulaiman Mon.

Oleh Diyana Samsuddin

See author's posts


Ottawa isytihar DARURAT

PENUNJUK perasaan mengibarkan bendera Kanada ketika berkumpul berhampiran pekarangan Parlimen di Ottawa. • Foto AFP

OTTAWA: Datuk Bandar Ottawa telah mengisytiharkan darurat sebagai tindak balas kepada lebih seminggu bantahan pemandu lori terhadap sekatan Covid-19.

Jim Watson berkata bandar itu “benar-benar di luar kawalan”, dengan penunjuk perasaan melebihi bilangan polis.

Beliau berkata, tunjuk perasaan itu menimbulkan ancaman kepada keselamatan dan keselamatan penduduk.

Pemandu lori telah melumpuhkan Ottawa dengan barisan kenderaan dan khemah yang menghalang jalan.

“Konvoi Kebebasan” bermula sebagai gerakan menentang keperluan kerajaan supaya pemandu lori diberi vaksin Covid-19.

Bercakap kepada stesen radio Kanada CFRA, Watson berkata penunjuk perasaan semakin “tidak sensitif” dengan terus “membunyikan hon dan siren, membakar bunga api dan mengubah bandar tersebut menjadi pesta”.

“Jelas sekali, kami kalah dalam bilangan dan kami kalah dalam pertempuran ini,” katanya sambil menambah, penguasaan penunjuk perasaan itu perlu ditangani.

Datuk Bandar tidak memberikan butiran khusus tentang langkah yang mungkin dikenakannya, tetapi polis berkata, mereka akan meningkatkan penguatkuasaan, termasuk kemungkinan penahanan mereka.

Keadaan kecemasan akan memberi bandar kuasa tambahan, termasuk akses kepada peralatan yang diperlukan oleh pekerja barisan hadapan dan perkhidmatan kecemasan.

Polis berkata, mereka telah mendakwa empat orang dengan jenayah kebencian dan sedang menyiasat ancaman terhadap tokoh awam bersama-sama dengan Biro Siasatan Persekutuan Amerika Syarikat.

Satu kenyataan daripada pihak berkuasa bandar berkata, keadaan darurat “mencerminkan bahaya serius dan ancaman terhadap keselamatan dan keselamatan penduduk yang ditimbulkan oleh demonstrasi yang berterusan dan menekankan keperluan untuk sokongan daripada bidang kuasa dan peringkat kerajaan lain”.

Ramai penduduk Ottawa telah membantah demonstrasi tersebut. –AFP

See author's posts


GPS bantu tingkat taraf hidup rakyat

SIMANGGANG: Kerajaan pimpinan Gabungan Parti Sarawak (GPS) akan terus bertindak membantu meningkatkan taraf hidup penduduk di dalam negeri ini kata Menteri Muda Kesejahteraan Komuniti, Datuk Francis Harden Hollis.

Menurut beliau, salah satu langkah berkenaan adalah dengan menyalur peruntukan kepada Ahli Dewan Undangan Negeri (ADUN) dari GPS bagi membantu meningkatkan taraf hidup penduduk bawah jagaan masing-masing secara terus.

“Selain melaksanakan projek mega yang boleh memberi impak secara menyeluruh terhadap sesebuah penempatan penduduk, Kerajaan Sarawak pimpinan GPS juga sedar bahawa perlu bantuan secara terus kepada pihak pimpinan di peringkat akar umbi.

“Atas sebab itulah pemberian peruntukan Projek Kecil Luar Bandar (MRP) terus dikekalkan agar wakil rakyat GPS dapat memberi membantu komuniti penduduk di bahwa kuasa jagaan mereka secara terus pada setiap tahun,” kata beliau.

Harden ketika menyerah cek MRP kepada 12 organisasi di Pejabat Pusat Khidmat ADUN Simanggang dalam bandar ini turut menasihat penerima agar menghargai pemberian peruntukan Kerajaan Sarawak itu dari masa ke semasa.

Katanya, salah satu cara tersebut adalah dengan mengurus peruntukan MRP secara terus dan melaksana pelbagai jenis program yang dilihat mampu mempertingkatkan taraf hidup komuniti penduduk masing-masing.

“Rancang dengan baik penggunaan MRP masing-masing. Pastikan MRP ini diguna untuk memberi manfaat secara menyeluruh kepada penduduk dan bukan untuk sekumpulan individu sahaja.

“Jika gagal diurus dengan baik maka ia boleh menimbulkan sesuatu isu. Jika timbul isu disebabkan MRP tersebut ia mungkin boleh mencemarkan imej organisasi itu sehingga ia memberi impak terhadap penyalurnya iaitu wakil rakyat GPS,” kata beliau.

Harden turut menasihat Jawatankuasa Kemajuan dan Keselamatan Kampung (JKKK) dalam DUN Simanggang untuk bertindak membantu warga emas berkelayakan untuk memohon ‘Kenyalang Gold Card’ (KGC).

“JKKK boleh bertindak melantik beberapa ahli mereka untuk mencari dan mengurus permohonan warga emas yang layak untuk menerima bantuan kebajikan daripada Kerajaan Sarawak menerusi KGC.

“Dengan berbuat demikian, JKKK bukan sahaja dapat berbakti kepada penduduk malah turut membantu Kerajaan Sarawak untuk menyampaikan bantuan kebajikan secara langsung kepada warga emas di negeri ini,” kata Harden.

Terdahulu sejumlah 12 buah organisasi dari sekitar kawasan Sri Aman dan Engkilili telah menerima cek peruntukan bagi DUN Simanggang yang mencatat nilai keseluruhan sebanyak RM124,000.

Hadir sama adalah Setiausaha Sulitnya, Jilin Itar, Ketua Pergerakan Wanita Parti Bersatu Rakyat Sarawak (SUPP) cawangan Simanggang, Kapitan Ling Siew Hung, Penghulu Tiong Chong Onn dan Kaunselor Dennel Sawing.

Oleh Valentine Ngumbang

See author's posts


Peluang kembalikan prestasi

SESI latihan pemain skuad tenis SUKMA Sarawak yang sudah bermula dilihat adalah peluang buat pemain meningkatkan kembali prestasi bagi menghadapi Temasya Sukan Malaysia (SUKMA) XX Johor 2020.

Ia berikutan lebih tiga bulan tidak menjalani latihan komprehensif selepas arahan pelaksanaan Perintah Kawalan Pergerakan (PKP) bermula 18 Mac lalu ekoran penularan virus Covid-19.

Presiden Persatuan Lawn Tenis Sarawak (SLTA), Dato Patrick Liew memberitahu, satu kelegaan dipihaknya tatkala sesi latihan dapat diteruskan seperti sedia kala.

“Kita berasa lega apabila pemain kembali berlatih seperti biasa. Cuma ia agak berbeza sedikit kerana mereka perlu mematuhi prosedur operasi standard (SOP) seperti yang ditetapkan,” ujarnya.

Apa pun katanya, SOP ditekankan tiada masalah untuk dipraktikan oleh pemain sekali pun pada dasar ia disifatkan sesuatu yang baharu.

Tambah beliau, sesi latihan diadakan dua sesi sehari iaitu sebelah pagi dan bersambung pada sebelah petangnya.

“Kita akan menggunakan tempoh masa yang ada bagi memastikan latihan membabitkan pemain berjalan lancar sepenuhnya,” jelas beliau lagi.

Oleh Faizal Bujang

See author's posts


Wartawan AS didakwa terlibat keganasan, hasutan

YANGON: Seorang wartawan AS yang ditahan selama berbulan-bulan oleh junta Myanmar telah didakwa dengan keganasan dan hasutan, kata peguamnya semalam dan boleh berdepan hukuman penjara seumur hidup jika sabit kesalahan.

“Danny Fenster yang ditangkap ketika dia cuba meninggalkan negara itu pada Mei lalu, telah dikenakan dua pertuduhan di bawah Seksyen 50(a) Undang-Undang banteras Keganasan dan 124(a) Kanun Keseksaan,” kata peguamnya, Than Zaw Aung.

Sabit kesalahan di bawah undang-undang anti-keganasan membawa hukuman maksimum penjara seumur hidup.

Fenster, 37, sudah pun dibicarakan kerana didakwa menggalakkan perbezaan pendapat terhadap tentera, persatuan yang menyalahi undang-undang dan melanggar undang-undang imigresen.

Tuduhan baharu itu dibuat beberapa hari selepas bekas diplomat Amerika Syarikat (AS) dan perunding tebusan, Bill Richardson bertemu Ketua Junta Min Aung Hlaing di ibu negara Naypyidaw, memberikan publisiti yang jarang berlaku kepada junta yang semakin terpencil.

Fenster dipercayai dijangkiti Covid-19 semasa penahanannya, kata ahli keluarga semasa panggilan persidangan dengan wartawan AS pada Ogos lalu.

Myanmar bergolak sejak tentera merampas kuasa dalam rampasan kuasa 1 Februari lalu dan menggulingkan kerajaan yang dipilih, Aung San Suu Kyi.

Menurut Kumpulan Pemantau Tempatan, lebih 1,200 orang dibunuh oleh pasukan keselamatan dalam tindakan keras terhadap perbezaan pendapat.

Akhbar juga telah dihimpit kerana junta cuba mengetatkan kawalan ke atas aliran maklumat, menyekat akses internet dan membatalkan lesen media tempatan. -AFP

See author's posts


Kejohanan catur untuk OKU 29 Januari

KUCHING: Kejohanan Catur Antarabangsa Lions Malaysia ke-3 untuk Orang Kurang Upaya (OKU) akan diadakan pada 29 Januari ini, dianjurkan 12 Kelab Lions Kuching dan Serian.

Gabenor Daerah 308-A2 Kelab Lions, Kapitan Connie Loh berkata semangat mencintai catur dalam kumpulan orang istimewa ini memberikan Lions kekuatan untuk terus berkhidmat kepada mereka dan menyediakan platform untuk menunjukkan bakat mereka.

“Apabila anda melihat orang pekak, buta dan cacat fizikal bermain catur, lebih kerap anda akan kagum dengan semangat dan kebolehan mereka.

“Saya ingin merakamkan ucapan terima kasih dan penghargaan kepada 12 Kelab Lions di Kuching dan Serian atas penganjuran kejohanan untuk OKU Wilayah Sarawak,” kata pada sidang media mengenai kejohanan itu di Rumah Penjagaan Lions di sini, hari ini.

Bercakap mengenai keupayaan dan bakat keupayaan OKU dalam bermain catur, Pengerusi Daerah Kelab Lions Kuching, Helena Lim Pek Choo berkata, beliau sangat kagum apabila melihat kebolehan mereka.

“Setakat ini, ada 24 penyertaan yang terdiri dari pelbagai lapisan umur, kaum, bangsa dan agama. Kesemua mereka mempunyai kebolehan yang tinggi dalam permainan catur ini.

“Selain mengasah bakat, mereka juga berpeluang untuk berjumpa dengan pemain-pemain dari pelbagai daerah di Sarawak,” katanya.

Presiden Kelab Lions Kuching dan Kota Samarahan, Jamex Voon berkata pemenang kejohanan itu akan membawa pulang wang tunai sebanyak RM500 beserta trofi, Naib Johan pula akan membawa pulang RM300 beserta trofi, tempat ketiga RM200 beserta trofi, manakala tujuh medal akan diberikan kepada pemenang saguhati.

Kejohanan itu akan diadakan di Pusat Beli belah Viva City, Kuching.

Oleh SHAHRUL QAIZAT

See author's posts


Dua pemain muda Datus jadi tumpuan

PRESTASI cemerlang yang ditonjolkan dua karektor pemain muda Datus United mengundang rasa bangga barisan jurulatih serta pihak pengurusan skuad itu.

Pengurus pasukan Datus United, Awang Putra Yusri Awang Redzuan berkata dua pemain muda yang menyinar dimaksudkan itu ialah Mohamad Halemi Jamel, 29, dan Muhammad Zul Hakimi Tahir, 22.

Beliau berkata pasukan Datus United yang telah menempuhi dua perlawanan setakat ini, dengan meraih dua kemenangan berturut-turut itu adalah satu kejayaan dimana pemain muda yang digandingkan dengan pemain bintang terus beraksi dengan cemerlang.

Malah bagi Awang Putra Yusri, kemasukan dua pemain itu ke skuad Datus United pada saingan Liga Sri Aman musim ini sebagai satu ‘rahmat’ kepada mereka dalam merealisasikan impian untuk mencipta sejarah tersendiri merangkul gelaran juara.

“Saya amat berbangga dengan pencapaian serta komitmen dan disiplin permainan yang ditunjukkan oleh dua pemain muda Datus United itu, yang konsisten dalam dua perlawanan lalu.

“Apa yang kita harapkan ialah pengalaman dan ilmu yang dikongsikan bersama pemain bintang seperti Mohd Hafiz Abu Bakar, Paul Sambang dan Remenor Pit, akan menjadi pemangkin serta dorongan kepada pemain muda Datus United untuk melangkah ke peringkat yang lebih tinggi selepas ini,” katanya kepada Utusan Sarawak semalam.

Awang Putra Yusri berkata dua pemain itu (Mohamad Halemi dan Muhammad Zul Hakimi) jika diberi peluang serta pendedahan diperingkat tinggi, beliau percaya tiada yang mustahil satu hari kelak kedua-dua pemain ini akan menyarung jersi pasukan Sarawak United dan Kuching City FC, amnya.

“Saya harap dengan medium melalui penganjuran Liga Sri Aman ini, bakat-bakat pemain muda seperti Mohamad Halemi dan Muhammad Zul Hakimi dipandang dan diangkat oleh pihak yang berkenaan dalam usaha memartabatkan sukan nombor satu negara ini.

“Begitu juga pemain-pemain muda daripada pasukan lain, saya telah menyaksikan ramai pemain dibawah umur 23 tahun amnya, yang berbakat menyertai Liga Sri Aman musim ini, saya berpandangan jauh bahawa satu hari kelak bahagian Sri Aman bakal menjadi pengeluar pemain-pemain muda untuk menyarung jersi pasukan negeri,” tegas beliau.

Sementara itu, Awang Putra Yusri berkata terdapat beberapa pemain muda yang menyarung jersi Datus United di dalam pasukan itu, mereka haruslah menunjukkan prestasi serta komitmen yang tinggi untuk merebut kesebelasan utama.

“Tiada yang mustahil, pemain muda lain Datus United perlu menunjukkan prestasi yang cemerlang dan bersaing dalam usaha merebut tempat kesebelasan utama pasukan ini.

“Saya terharu dengan mentaliti pemain muda dan perkembangan ini menyuntik moral pasukan Datus United.

“Saya berkeyakinan dengan kekuatan pemain muda yang ada, kini masa yang sesuai untuk kita kembali mengangkat maruah sukan bolasepak bahagian Sri Aman ini,” tambahnya lagi.

Oleh ADI SAFARMAN

See author's posts


Ujian Covid-19 di tapak pembinaan minggu hadapan

KUCHING: Jawatankuasa Pengurusan Bencana Negeri Sarawak (JPBNS) bercadang untuk mengadakan ujian saringan Covid-19 secara rawak di tapak-tapak pembinaan di seluruh negeri ini mulai minggu hadapan.

Pengerusinya, Datuk Amar Douglas Uggah Embas berkata, ujian itu akan mengenalpasti lokasi tapak pembinaan yang mempunyai pekerja asing positif Covid-19.

Menurutnya, beberapa hari lalu terdapat kes pekerja asing dan penyelia warga tempatan disahkan positif Covid-19 dan ini menimbulkan kebimbangan pandemik berkenaan menular kepada masyarakat berikutan tapak pembinaan kebanyakannya terletak di sekitar perumahan dan rumah ibadat.

“Sekarang Ketua Menteri mahu kita (JPBNS) fokus kepada tapak-tapak pembinaan sebagai langkah berjaga-jaga dan keduanya kita juga berjaga-jaga dengan denggi selain Rabies yang masih menyerang kita di Sarawak,” ujarnya.

Uggah yang juga Timbalan Ketua Menteri berkata demikian kepada pemberita selepas mengadakan Walkabout bagi menyaksikan pelaksanaan COVIDTrace di sekitar AEON MALL Kuching Central di sini semalam.

Beliau memberitahu, JPBNS juga akan memutuskan dasar mewajibkan pekerja asing menjalani ujian saringan Covid-19 namun bergantung kepada keputusan ujian secara rawak nanti.

Selain itu, menurut Uggah, JPBNS juga akan fokus isu rumah pekerja asing di tapak-tapak pembinaan yang kelihatan sempit didiami hingga 30 pekerja dalam satu rumah.

“Ketua Menteri telah mengarahkan JKR (Jabatan Kerja Raya) untuk mengeluarkan prosedur operasi standard (SOP) bagi menentukan rumah pekerja terutamanya bagi projek kerajaan harus dibina memenuhi kriteria dan SOP penjarakan sosial.

“Kerajaan sedang mengkaji dan membantu untuk membina tempat tinggal pekerja supaya mereka selesa dan memenuhi syarat serta majikan menjaga mereka,” ujarnya. Uggah menjelaskan isu kepadatan pekerja asing mendiami rumah di tapak pembinaan telah dibangkitkan oleh Ketua Menteri semasa lawatan kerja beliau di Pusa tempoh hari.

Oleh Diyana Samsuddin

See author's posts


Abang Jo kotakan janji

SIMANGGANG: Kerajaan Sarawak pimpinan Ketua Menteri, Datuk Patinggi Abang Johari Tun Openg mengotakan janjinya untuk melaksana projek mega di Bahagian Sri Aman.

Ahli Dewan Undangan Negeri (ADUN) Lingga, Simoi Peri berkata projek mega berkenaan adalah pembinaan Jalan Utama Kedua Batang Lupar termasuk Jambatan Batang Lapar Kedua yang menelan kos keseluruhan RMRM233,633,000.

“Saya telah dimaklumkan, kerja-kerja pembinaan Jalan Utama Kedua Batang Lupar ini baharu sahaja bermula Jun lepas dan dijangka siap menjelang Jun 2024.

“Jalan Utama Kedua Batang Lupar ini dibiayai sepenuhnya oleh Kerajaan Sarawak yang dihubungkan terus ke Jambatan Batang Lupar sepanjang 870 meter yang akan dibina tidak lama lagi,” kata beliau.

Simoi ketika melakukan lawatan ke tapak projek itu memberitahu lokasi utama pembinaan Jalan Utama Kedua Batang Lupar adalah di kawasan hujung Kampung Tanjung Engkabang ke Kampung Seberang dan seterusnya ke Betong.

“Projek ini akan menyaksikan pembinaan Jambatan Kabel sepanjang 877 meter termasuk juga rangkaian jalan raya (sebahagian daripada Projek Jalan Utama Kedua Batang Lupar).

“Saya yakin apabila projek ini siap kelak ia secara tidak langsung akan dapat mempertingkatkan taraf sosioekonomi penduduk Lingga dan Sri Aman di samping memendekkan jarak perjalanan ke Betong,” kata beliau.

Hadir sama menyertai lawatan beliau ke tapak projek berkenaan adalah Pegawai Daerah Sri Aman, Mohd Ashree Wee, Penguasa Jabatan Tanah dan Survei Sri Aman, Doris Synia dan Ketua Kaum di sini.

Simoi dan rombongan pada sesi lawatan itu mendengar taklimat daripada Penolong Jurutera Jabatan Kerja Raya (JKR) Bahagian Sri Aman, Shahbuddin Abu Bakar mengenai selok-belok pelaksanaan projek itu.

Penduduk di sini akan hanya perlu menempuh perjalanan sejauh 27 kilometer ke Betong berbanding jarak sedia ada iaitu 67 kilometer apabila projek itu siap kelak.

Bagaimanapun kedua-dua projek itu yang sepatutnya bermula pada Mac lepas mengalami kelewatan selama 79 hari disebabkan penguatkuasaan Perintah Kawalan Pergerakan (PKP).

Oleh Valentine Ngumbang

See author's posts


Ratusan gajah mati secara misteri

GABORONE: Ratusan ekor gajah ditemui mati secara misteri di Botswana, Afrika Selatan, lapor jabatan hidupan liar semalam.

Pemangku Pengarah Jabatan Hidupan Liar dan Taman Negara, Cyril Taolo berkata, pihaknya menerima laporan mengenai kematian 365 ekor gajah dan mengesahkan 275 dari jumlah kematian itu.

“Punca kematian masih di dalam siasatan dan pihak kami menolak ia disebabkan aktiviti pemburu haram kerana gading gajah-gajah tersebut masih ada,” katanya.

Katanya, beberapa sampel telah dikumpulkan dan dihantar ke makmal khas di Zimbabwe dan Kanada untuk diuji.

Difahamkan, kejadian itu pertama kali dilaporkan pada bulan Mei lalu apabila pihak berkuasa menemui 12 bangkai gajah dalam tempoh seminggu di barat laut negara itu. – AFP

See author's posts


ICT hadapi gelombang niaga baharu

KUALA LUMPUR: Usahawan Perusahan Kecil dan Sederhana (PKS) halal perlu membuat persediaan sewajarnya bagi menghadapi gelombang perniagaan baharu yang menyaksikan ekonomi digital menjadi trend ekonomi masa depan.

Timbalan Dekan (Penyelidikan, Pendanaan, Jaringan Korporat dan Komuniti), Sekolah Perniagaan dan Ekonomi, Universiti Putra Malaysia (UPM), Profesor Madya Dr. Suhaimi Ab Rahman berkata, ini termasuk memastikan mereka mahir dalam aspek perniagaan e-dagang selain cekap menggunakan teknologi maklumat dan komunikasi (ICT) dalam perniagaan.

“Data menunjukkan hanya 20 peratus PKS bumiputera menceburi bidang ekonomi digital. Ini bermakna PKS bumiputera termasuk PKS halal masih ketinggalan jauh dan perlu bertindak segera bagi memastikan mereka dapat menceburi bidang ekonomi digital ini,” katanya dalam kolum Tinta Minda di laman sesawang www.bernama.com.

Atas alasan itu, Suhaimi berkata, agensi kerajaan seperti Perbadanan Ekonomi Digital Malaysia (MDEC) telah menyediakan pelbagai latihan berkaitan ekonomi digital yang perlu dimanfaatkan oleh usahawan PKS terbabit.

Malah, beliau berkata, peluang tersebut wajar dimanfaatkan oleh kalangan usahawan PKS bagi memperkasakan ilmu ICT dalam perniagaan masing-masing ke arah platform digital.

“Selain itu, pihak Perbadanan Pembangunan Industri Halal turut menyediakan beberapa program latihan halal manakala Sekolah Perniagaan dan Ekonomi UPM menganjurkan Program Pembangunan Usahawan Halal dengan kerjasama QSR Brands (M) Berhad bagi membimbing usahawan halal agar lebih kompeten,” katanya.

Perdana Menteri Tan Sri Muhyiddin Yasin ketika mengumumkan Pelan Jana Semula Ekonomi Negara (PENJANA) pada 5 Jun lepas berkata, sejumlah RM25 juta diperuntukan kepada MDEC bagi program Global Online Workforce (GLOW) bagi membimbing rakyat Malaysia menjana pendapatan dalam talian melalui pelanggan antarabangsa.

Selain itu, Suhaimi berkata, pandemik Covid-19 telah merubah persekitaran ekonomi dengan kewujudan transaksi tanpa sentuhan, sentiasa mengamalkan penjarakan sosial, mementingkan kebersihan dan keselamatan serta transaksi tanpa tunai.

“Covid-19 mencetus suasana baharu dalam perniagaan. Semasa Perintah Kawalan Pergerakan (PKP), PKP Bersyarat dan kini PKP Pemulihan, kebanyakan syarikat menggunakan persekitaran kerja pintar menggunakan teknologi digital dalam perniagaan mereka,” katanya.- Bernama

See author's posts


Kejohanan Gusti Lengan Sarawak 2020 • 150 peserta berentap

Kejohanan Gusti Lengan Sarawak 2020 melabuhkan tirai dengan mencipta sejarah apabila 150 peserta dari Lawas, Miri, Bintulu, Sibu, Bintangor, Sri Aman, Kota Samarahan, Kuching, Bau, Serikin telah menyertainya.

Kejohanan itu adalah kali ketiga diadakan sejak 2018 dengan sebanyak 24 Kategori untuk Tangan Kiri dan Kanan telah dipertandingkan.

Gusti Lengan di Sarawak telah dimulakan dengan penubuhan Sarawak Armsport Association(SASA) pada 2016 dan semenjak itu kejohanan tersebut semakin popular dan berkembang di negeri ini yang mana ketika hanya disertai peserta dari Kuching, Samarahan, Bau, Bintangor dan kawasan di sekitanya sahaja.

Bagaimanapun, dalam Plan Strategik 5 Tahun SASA (Tahun 2020-2025) yang telah dilancarkan baru-baru ini, kejohanan itu adalah salah satu daripada perkara penting dalam Plan Strategik selain Penubuhan Persatuan/Kelab di Bahagian-bahagian lain Miri, Bintulu, Bintangor selain di sekitar Kuching telah berjaya dilaksanakan sekali gus ramai peserta dari Miri, Bintulu, Bintangor, Sibu telah berjaya memperolehi pingat emas, perak dan gangsa dalam Kejohanan Gusti Lengan Sarawak.

Menurut Presiden SASA, Matthew Barin, kejohanan itu adalah proses pemilihan atlet untuk mewakili Sarawak ke Kejohanan Gusti Lengan Kebangsaan 2020 yang akan diadakan pada 7 hingga 8 November depan di Paradigm Mall, Petaling Jaya.

“Kita akan berusaha untuk menghantar juara bagi setiap kategori untuk bersaing di peringkat kebangsaan. Saingan di dijangkan akan menjadi lebih hebat kerana ramai peserta dari negeri lain telah lama bergiat aktif dalam gusti Lengan.

“Apapun, kita akan sentiasa berusaha membangunkan dan melatih semua atlet SASA kelak. Kita juga berharap pihak Kerajaan Persekutuan, Sarawak serta semua pihak akan sentiasa memberi sokongan kepada kita agar terus menerajui serta membangunkan sukan gusti lengan di negeri ini,” ujar beliau.

Sementara itu, satu kejutan besar dalam kategori kemuncak iaitu juara antara juara yang menampilkan Lensus Met iaiyu juara Kategori Master(Umur 40 Tahun ke atas).

Lensus Met, seorang Senior Engineer berumur 49 Tahun telah merangkul Kejuaraan Keseluruhan Kategori Tangan Kiri dengan mengalahkan juara kategori lain manakala Jebiren Boret dari J4WZ Armwrestling Club Bau merangkul juara keseluruhan kategori tangan kanan.

Kejohanan telah dirasmikan oleh Pengerusi Perbadanan Pembangunan Borneo merangkap Presiden REDEEMS Datuk Peter Nansian Ngusie baru-baru ini.

See author's posts


Menunggu detik tanpa feri balik raya

SEORANG teman memberitahu, jika nak memandu dari Kuching ke Sibu sekarang, elok guna laluan Lebuh Raya Pan Borneo.

“Jika anda menggunakan jalan pesisir, bersedialah air kosong dan buah kurma dalam kereta apabila orang ramai masing-masing pulang ke kampung menjelang hujung minggu ini untuk berhari raya.

“Anda mungkin ‘melekat’ di sekurang-kurangnya 2 atau 3 pangkalan feri terutama di Triso, berjam-jam menunggu giliran menyeberang sungai. Silap hari bulan, sungkei dalam kereta,” katanya.

Bezanya tiada feri di laluan Pan Borneo, menyebabkan perjalanannya lebih cepat sampai walaupun agak jauh berbanding laluan jalan pesisir.

Tetapi seorang lagi kawan memberitahu, memang tiada feri untuk perjalanan di Pan Borneo. Namun, perjalanannya juga agak perlahanan pada musim perayaan terutama disebabkan deretan kereta, lori dan bas yang sukar untuk dipotong pada laluan tertentu, apatah lagi dengan banyak kenderaan dari arah bertentangan.

“Kalau macam itu, pakai kapal terbang ajelah,” keluh aku.

Namun, masih juga tidak terlepas daripada menggunakan feri dari Sibu untuk ke kawasan seperti Pulau Bruit, Daro dan Matu.

Kita terpaksa naik satu atau dua feri di Batang Paloh dan Batang Lassa.

Pembinaan Jambatan Batang Lassa berharga RM597 juta sepanjang tiga kilometer, dijangka siap tahun depan.

Begitu juga dengan pembinaan Jambatan Batang Paloh sepanjang 1.7 kilometer membabitkan kos RM298.98 juta dan dijangka siap pada 7 Mei 2023 iaitu kira-kira dua minggu selepas Hari Raya 2023 yang dijangka disambut pada 22 April 2023.

Ia akan menggantikan perkhidmatan feri dari Serdeng ke Pulau Bruit.

Kos pembinaan dua projek jambatan yang menghubung Pulau Bruit ke Daro (Batang Lassa) dan Serdeng (Batang Paloh) ini dibiayai sepenuhnya oleh Kerajaan Sarawak.

Tetapi bagi mereka untuk meneruskan perjalanan ke Kapit dan Song, tiada masalah kerana sudah ada jalan dan tidak perlu lagi menaiki bot ekspres.

Oleh itu, sebahagian besar rakyat terutama di kawasan pesisir masih ‘belum merdeka’ kerana terpaksa menyeberang sungai.

Nasib baik kerajaan melarang kenderaan berat terutama kenderaan barangan berada di jalan raya selama lima hari sempena Hari Raya iaitu tiga hari sebelum perayaan – 30 April hingga 2 Mei dan dua hari selepas iaitu 7 dan 8 Mei 2022 bagi mengurang kesesakan serta mengelak kemalangan membabitkan kenderaan ringan.

Mulai Isnin lalu, 25 April pula, laluan Lebuh Raya Pan Borneo jajaran Balai Ringin ke Simpang Pantu sudah dibuka arah dua hala.

Ini bermakna perjalanan dari Kuching ke Simpang Pantu menggunakan Pan Borneo semakin lancar.

Begitu pun, kita masih mengimpikan untuk balik berhari raya tanpa lagi menggunakan feri.

Tetapi menurut Premier Sarawak, Datuk Patinggi Tan Sri Abang Johari Tun Openg,  perkhidmatan feri yang menghubungkan jalan pesisir di Sarawak, dijangka berakhir pada 2025 apabila semua projek jambatan di laluan terbabit siap kelak.

Katanya, sejumlah RM5 bilion telah diperuntukkan bagi membina tujuh jambatan di jalan pesisir berkenaan.

Pembinaan tujuh jambatan terbabit sudah bermula, iaitu Jambatan Paloh dan Batang Lassa di Daro (kedua-duanya siap awal sebelum 2025 iaitu tahun depan), Jambatan Sungai Krian di Saratok, Jambatan Saribas di Pusa, Jambatan Kemena di Bintulu, dan Jambatan Rambungan di Lundu.

Projek jambatan Batang Lupar dengan kos RM848 juta pula dijangka siap sepenuhnya menjelang 2025.

Ia merangkumi dua komponen iaitu membina jalan penghubung ke jambatan di sebelah Sebuyau sepanjang 3 kilometer (km) dan satu lagi di sebelah Triso sepanjang 2.8 km yang mula dibina sejak dua tahun lalu dengan kos RM66 juta.

Komponen seterusnya, ialah membina struktur jambatan itu sendiri sepanjang 4.8 km dengan dua lorong sehala.

Sepanjang 600 meter jambatan ini nanti merupakan jambatan ikonik jenis kabel penahan serta memendekkan masa perjalanan sejauh 896 km antara bandar raya Kuching dan Miri.

Jambatan Batang Lupar adalah jambatan paling strategik terletak di laluan jalan pesisir, digunakan oleh semua pengguna dari seluruh Sarawak yang mengguna jalan pesisir.

Apabila siap, jambatan sepanjang 5.1 km ini bukan sahaja menjadi jambatan paling panjang merentasi sungai di Sarawak bahkan juga antara terpanjang di Malaysia, sekali gus menjadi pelengkap kepada jalan pesisir Sarawak.

Jambatan terpanjang di Malaysia ialah Jambatan Kedua Pulau Pinang, sepanjang 24 km dengan 16.9 km di atas air.

Kedua terpanjang ialah Jambatan Pulau Pinang, sejauh 13.5 kilometer di mana 8.4 kilometer daripadanya merentasi laut.

Namun, Jambatan Kedua Pulau Pinang bukan jambatan terpanjang di Asia Tenggara, seperti didakwa selama ini.

Jambatan terpanjang di Asia Tenggara dan ke-6 di dunia sebenarnya ialah Jambatan Temburong sepanjang 30 km di Brunei yang dibina dengan kos B$1.6 bilion sejak 2014.

Ia menghubungkan kawasan Muara dan daerah Temburong, membolehkan penduduknya menyeberang tanpa lagi perlu melalui Malaysia, sekali gus memendekkan perjalanan daripada dua jam kepada kurang 30 minit sahaja.

Kedua-dua daerah itu dipisahkan oleh Daerah Limbang dan Teluk Brunei.

Dilaporkan, jambatan itu yang dibuka sebelum kawalan pergerakan disebabkan penularan Covid-19, hanya khusus untuk kenderaan berdaftar di Brunei disebabkan isu Covid-19 setakat ini.

Apabila dibuka sepenuhnya nanti, ia bakal mewujudkan satu lagi pintu masuk utama pengunjung dari Brunei ke daerah Limbang, Lawas dan Miri selain Sabah.

Begitu pun, selagi jambatan merentasi sungai di laluan jalan pesisir belum siap sepenuhnya, maka penggunaan feri akan terus digunakan sehingga 2025.

Ini bermakna, sebahagian rakyat masih terpaksa menggunakan perkhidmatan feri untuk empat kali Aidilfitri lagi termasuk tahun ini.

Bersabarlah wahai rakyat di ibu pertiwiku.

Dalam tempoh 5 hari lagi, umat Islam akan menyambut Hari Raya. Mulai hari ini, jalan mula sesak dan pangkalan feri dipenuhi kereta manakala tepi jalan ke arah feri mula dipenuhi sampah sarap. Sungguh tidak bertanggungjawab!

Tandas di laluan pangkalan feri pula satu hal – yang masih tidak sempurna. Rasanya orang ramai tak kisah jika membayar setakat 20 sen, 30 sen atau 50 sen sekalipun, asalkan bersih dan ada air.

Malah, sejak seminggu lalu, dilaporkan perjalanan agak lama kerana kereta terlalu banyak berulang-alik hingga tiga atau empat kali feri menyeberang sungai baru ‘lepas’.

Senario ini lazimnya berlaku setiap kali menjelang Aidilfitri sehinggalah suatu hari nanti apabila projek jambatan siap. Namun, kita bersyukur apabila pihak berkenaan sedia menambah jumlah feri semasa perayaan serta memanjangkan tempoh perkhidmatan hingga 1 pagi.

Begitu pun, semuanya nanti akan menjadi kenangan bersejarah. Generasi akan datang tidak akan merasai ‘seronok’ menunggu berjam-jam di pangkalan feri.

Penduduk Samarahan pula sudah lama ‘merdeka’ setelah jambatan Samarahan siap sepenuhnya pada 2018.  Begitu juga penduduk di Mukah.

Sebelum itu, penduduk kampung di seberang Sungai Sabang, menggunakan perkhidmatan feri untuk berulang alik dari Bandar Kuching dan Samarahan.

Kini, bukan sahaja penduduk kampung di situ yang mendapat manfaat tetapi juga seluruh pengguna jalan raya di Sarawak terutama mereka yang mahu ke Sibu dari Kuching menggunakan jalan pesisir. Inilah jambatan pertama dilalui.

Namun, di laluan tertentu keadaan permukaan jalannya beralun tetapi satu teknologi baharu sedang dikaji oleh Curtin University bagi menangani masalah itu, kebanyakannya membabitkan jalan raya di luar bandar.

Teknologi ‘biocemented’ berasaskan bakteria ini dijangka dapat mengukuh postur tanah gambut dan sesuai untuk digunakan pembinaan jalan.

* Penulis adalah Penasihat Editorial Eksekutif Utusan Sarawak

See author's posts


Ketua Menteri ketuai ekspedisi bermotosikal ke Kapit

SIBU: Ketua Menteri Datuk Patinggi Abang Johari Tun Openg mengetuai ekspedisi bermotosikal dari Sibu ke Kapit, semalam.

Beliau yang menunggang motosikal berkuasa tingginya sendiri turut disertai kira-kira 80 penunggang motosikal berkuasa tinggi yang lain.

Beliau turut diringi oleh Timbalan Ketua Menteri Tan Sri Datuk Amar Dr. James Jemut Masing, Menteri Perdagangan Dalam Negeri dan Hal Ehwal Pengguna (KPDNHEP) Datuk Alexander Nanta Linggi, Menteri Pelancongan, Kesenian dan Kebudayaan Datuk Abdul Karim Rahman Hamzah dan Menteri Muda Pembangunan Infrastruktur dan Pelabuhan Datuk Julaihi Narawi.

Perlepasan ekspedisi yang bermula dari Eco Garden berhampiran Sibu Jaya di sini telah disempurnakan Ahli Dewan Negara Senator Robert Lau sekitar jam 8.50 pagi.

Abang Johari bersama rombongan turut singgah di beberapa kawasan bagi lawatan kerja dan menghadiri program bersama rakyat.

Abang Johari yang tiba di Gerai Serbaguna dan Tamu MDK Kanowit sekitar jam 10.00 pagi meluangkan masa untuk mendengar taklimat Projek Pembangunan oleh Jabatan Kerja Raya (JKR) Wilayah Tengah.

Beliau kemudian melakukan tinjauan dan lawatan santai ke Pasar Tamu Kanowit, sebelum bersarapan bersama masyarakat di Gerai Serbaguna Kanowit.

Lawatan kerja dan ekspedisi bermotosikal diteruskan ke Ngungun yang sejauh 37 kilometer dan Abang Johari dijadual menghadiri Majlis Bersama Rakyat dan Taklimat Projek Pembangunan oleh JKR Wilayah Tengah di Dewan Serbaguna Jawatankuasa Kemajuan dan Keselamatan Kampung (JKKK) Ngungun, Kanowit.

Seterusnya, Abang Johari akan melakukan tinjauan ke Projek Rakyat Waterfront, Song.

Pada sebelah petang pula, Abang Johari dijadual merasmi Majlis Perasmian Kapit Town Square bertempat di Kapit Town Square.

Abang Johari juga dijadual menghadiri Majlis Makan Malam bersama masyarakat bertempat di Dewan Suarah Kapit.

Oleh Nurzilla Mohamad

See author's posts


Anugerah Anak Sarawak ke-10 12 Mei ini

KUALA LUMPUR: Majlis Anugerah Anak Sarawak kali ke-10 pada 12 Mei ini akan memberi penghormatan kepada individu dan organisasi luar biasa yang membawa Sarawak ke era acara perniagaan yang paling gemilang menerusi pendekatan minat, komitmen dan pemikiran ke hadapan mereka.

Business Event Sarawak (BESarawak) menjelaskan Premier Sarawak Datuk Patinggi Tan Sri Abang Johari Tun Openg akan menjadi tetamu kehormat dalam acara berprestij itu yang akan diadakan di Imperial Hotel Kuching.

“Selain menjajarkan dengan sokongan Sarawak terhadap legasi acara perniagaan, tema ini adalah sambutan bagi kekukuhan kebangkitan semula industri ini daripada pascapandemik,” menurutnya dalam kenyataan.

BESarawak memaklumkan antara detik kemuncak Anugerah Anak Sarawak tahun ini ialah Anugerah Legasi Sarawak, yang merupakan kategori terbaharu untuk mengiktiraf konvensyen yang memberi tumpuan kepada agenda alam sekitar, sosial dan tadbir urus (ESG) selain mengutamakan legasi sebagai hasil jangka masa panjangnya.

“Satu lagi segmen utama yang dinanti-nantikan ialah pelancaran Program Duta Legasi Business Events Sarawak (BESLegacy) yang pertama di Malaysia, sebuah komuniti acara perniagaan yang berpengaruh dan penyokong legasi untuk memperkukuh tujuan matlamat membangunkan transformasi sosial dan ekonomi melalui legasi acara perniagaan,” menurutnya.

Kumpulan duta pertama akan diumumkan semasa pelancaran program itu, tambahnya.

BESarawak menjelaskan jawatankuasa penghakiman tahun ini terdiri daripada ahli persatuan antarabangsa, Persatuan Pengurusan Konvensyen Profesional (PCMA), Persatuan Kongres dan Konvensyen Antarabangsa (ICCA), Persatuan Ejen Pelancongan dan Pengembaraan Malaysia (MATTA), Persekutuan Pelancongan Sarawak (STF) serta Persatuan Penganjur dan Pembekal Konvensyen dan Pameran Malaysia (MACEOS).

Sementara itu, Abang Johari berkata, acara perniagaan adalah penting dalam melaksanakan Strategi Pembangunan Pasca-Covid-19 dan menjadikan Sarawak sebagai destinasi berkembang maju yang menikmati kemakmuran ekonomi, keterangkuman sosial dan kemampanan alam sekitar menjelang 2030.

“Berasaskan tumpuan kita kepada impak legasi acara perniagaan, sektor ini sangat berkemampuan untuk menghasilkan legasi ekonomi yang menyokong kadar pertumbuhan yang disasarkan pada 8.0 peratus setahun dan legasi sosial yang mengurangkan jurang pembangunan bandar dan luar bandar,” katanya.

Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah pula berkata, Anugerah Anak Sarawak kali terakhir diadakan pada lima tahun lepas dan terhenti selepas tu ekoran pandemik Covid-19.

“Sudah lima tahun sejak kali terakhir kita menganjurkan acara ini berikutan pandemik, jadi kita sangat teruja untuk meraikan pencapaian komuniti acara perniagaan.

“Daya tahan, kreativiti dan inovasi telah ditunjukkan oleh industri dalam menghadapi cabaran yang belum pernah berlaku sebelum ini selain peluang membawa lebih dua juta ketibaan pelancong dan lebih RM3.87 juta dari segi terimaan perbelanjaan pelancongan pada 2022.

“Tahun ini, kita menyasarkan tiga juta pelancong dan RM7.25 bilion terimaan perbelanjaan pelancongan, justeru, kita percaya acara perniagaan akan menyumbang kepada sebahagian besar daripada ketibaan,” katanya.

Mengulas tema ‘Passion Inspires Legacies’ (Semangat Keinginan Pencetus Legasi) Pengerusi BESarawak Datuk Seri Abang Abdul Karim Tun Openg berkata: “Semangat keinginan adalah pendorong yang memacu kita mengejar matlamat, gigih mengharungi cabaran dan memastikan impak yang berkekalan.

“Dalam acara perniagaan misalnya, semangat ini sering kali membawa kepada inovasi dan kemajuan yang merupakan teras kepada usaha kami. Oleh itu, kami berharap agar anugerah pada tahun ini akan memberi inspirasi kepada penggiat dalam sektor ini untuk mencapai kecemerlangan manakala mereka di luar sektor pula mempertimbang untuk menjadikan acara perniagaan sebagai mekanisme legasi masing-masing.”

BESarawak turut mengumumkan barisan pencalonan bagi Anugerah Anak Sarawak.

Mereka yang dicalonkan bagi Anugerah Pemimpin Muda ialah Hii Mein Chieing daripada Borneo Plux Sdn Bhd; Chai Lee Kee daripada Spiral Events Management Sdn Bhd dan Dayang Fatin Nurhazziqah (Koperasi Pro Belia Inovasi).

Anugerah Kewartawanan – Cetak/Dalam Talian membariskan calon seperti Vicky Koffa daripada Boardroom Global; Priscilla Tawie Sulok (New Sarawak Tribune) dan Puvaneswary S. Selvadurai daripada TTG Association.

Pertubuhan Berita Nasional Malaysia (Bernama) dan TVS (Sarawak Media Group) merupakan calon bagi Anugerah Kewartawanan – Penyiaran.

Bagi Anugerah Konvensyen Kecemerlangan, calon-calonnya adalah  Forum Antarabangsa Kelapan Mengenai Biopemprosesan Industri 2019 (Curtin University Malaysia); BRITMA – Malaysia International Congress on Tropical Medicine 2019 (SEGI University – Kampus Klinikal Sibu) dan Persidangan Antarabangsa ke-13 mengenai Psikopatologi Kanak-kanak dan Remaja 2018 (University Roehampton London).

Calon bagi Anugerah Mesyuarat Korporat dan Kecemerlangan Insentif adalah Spiral Eventz Management Sdn Bhd, Cat City Holidays Sdn Bhd, Golden Point Leisure dan MICE Holiday Sdn Bhd.

Anugerah Kecemerlangan Lokasi Mesyuarat menyaksikan persaingan antara Borneo Convention Centre Kuching (BCCK), The Waterfront Hotel dan Imperial Hotel Kuching.

Kategori Produk dan Perkhidmatan Cemerlang pula membariskan calon iaitu CPH Travel Agencies Sdn Bhd (Sarawak); T.E.E.M Event & Exhibition Management Sdn Bhd dan Deckworks Events & Entertainment.

Anugerah Pencapaian Cemerlang menyenaraikan calon seperti Profesor Dr Mohd Railli Suhailli dari Universiti SEGi – Kampus Klinikal Sibu; Datu Dr Lulie Joshua Melling mewakili Institut Penyelidikan Tropika (TROPI) Sarawak dan Goh Ah Seng daripada Restoran Hoi Tin Lau.

Anugerah Legasi Sarawak yang baru diperkenalkan menyaksikan persaingan antara AsiaFlux 2022 (TROPI); Persidangan Pertama Pendidikan Dalam Ekosistem Digital 2019 (Universiti Teknologi Mara Kampus Samarahan) dan Persidangan Kualiti Udara Lebih Baik 2018 (Universiti Malaysia Terengganu). – Bernama

See author's posts


Bajet 2023 perlu diperhalusi

KUALA LUMPUR: Bajet 2023 perlu disemak dan menangani isu-isu utama yang “belum diterokai” seperti dana pencen, pendapatan asas sejagat, kadar pengangguran dan pinjaman pendidikan tinggi, kata seorang pakar ekonomi.

Dekan Institut Pengajian Lepasan Ijazah Universiti Sains dan Teknologi Malaysia, Prof Geoffrey Williams berkata, menangani isu-isu ini adalah penting untuk memastikan kemampanan negara pada masa hadapan.

Memetik kenyataan oleh Ketua Pegawai Strategi Kumpulan Wang Simpanan Pekerja (KWSP) Nurhisham Hussein, beliau berkata, 96 peratus rakyat Malaysia tidak mampu untuk bersara dengan simpanan KWSP dan 73 peratus daripada pencarum aktifnya tidak mempunyai dana yang mencukupi untuk bersara mengatasi garis kemiskinan.

“Memang benar kadar pengangguran di Malaysia sangat rendah, kerana orang ramai tidak mampu untuk tidak mempunyai pekerjaan kerana ketiadaan jaringan keselamatan sosial,” katanya pada Forum Business Foresight 2022 anjuran Perbadanan Pembangunan Industri Sekuriti di sini, hari ini.

Williams adalah salah seorang speaker untuk sesi bertajuk ““Malaysia and Global Economic Outlook – Driving Recovery and Sustainable Growth amidst Turbulence” di forum berkenaan.

Sebelum ini, Timbalan Menteri Kewangan I, Datuk Mohd Shahar Abdullah pada Ogos memberitahu Dewan Negara bahawa secara keseluruhan, RM145 bilion telah dikeluarkan oleh pencarum KWSP di bawah empat kemudahan pengeluaran iaitu i-Sinar, i-Lestari, i-Citra dan kemudahan pengeluaran khas sebanyak RM10,000.

Williams seterusnya berkata, kerajaan seharusnya memberi tumpuan kepada pembaharuan skim Bantuan Keluarga Malaysia dan memasukkan program pendapatan asas sejagat, dengan bayaran bulanan tetap sebanyak RM1,000 untuk kumpulan berpendapatan rendah melalui mekanisme pemindahan tunai.

Katanya orang ramai sepatutnya mempunyai “akses penuh” kepada bantuan kewangan, dengan dana disalurkan terus ke akaun bank penerima yang disasarkan dan bukannya dikreditkan ke dalam akaun e-dompet.

“Setiap kali mereka membelanjakan wang yang dikreditkan dalam e-dompet, mereka perlu membayar peratusan tertentu yuran (kepada syarikat e-dompet).

“Masukkan wang ke dalam akaun bank mereka dan biarkan mereka mengeluarkannya secara tunai, dengan kad debit atau melalui e-dompet mengikut pilihan mereka, tanpa bayaran kepada penyedia e-dompet,” katanya. – Bernama

See author's posts


6 DAERAH DILAKSANAKAN PKPB

KUCHING: Jawatankuasa Pengurusan Bencana Negeri (JBPN) Sarawak memutuskan, enam daerah di negeri ini diletakkan di bawah Perintah Kawalan Pergerakan Bersyarat (PKPB) bermula 13 hingga 26 Januari ini, selepas mencatatkan 153 kes baharu Covid-19 semalam.

Pengerusi JPBN Sarawak, Datuk Amar Douglas Uggah Embas berkata, PKPB yang dikuatkuasakan bermula tepat 12.00 tengah malam itu dilaksanakan setelah tiga zon di negeri ini terjejas teruk akibat penularan pandemik Covid-19.

Semalam Sarawak mencatatkan kes tertinggi dengan 153 kes positif dan menjadikan jumlah kes keseluruhan meningkat kepada 1,428 kes.

Uggah yang juga Timbalan Ketua Menteri berkata, tiga zon yang dinyatakan ialah Zon Kuching yang melibatkan tiga daerah iaitu Daerah Kuching, Kota Samarahan dan Serian, zon Sibu yang melibatkan Daerah Sibu dan Sarikei dan yang ketiga ialah zon Miri.

“Bagi Zon Kuching, ketiga-tiga daerah ini disatukan di dalam satu zon adalah kerana pergerakan antara ketiga-tiga daerah ini adalah kerap kerana ramai penduduk di Kota Samarahan dan Serian bekerja di Kuching.

“Begitu juga dengan penduduk di Kuching yang bekerja di Samarahan dan penyatuan ini akan memudahkan kawalan pergerakan masuk dan keluar antara ketiga-tiga daerah ini,” katanya.

Prosedur operasi standard (SOP) baharu akan dikeluarkan semalam oleh JPBNS yang mana akan ada penyesuaian baharu mengenai waktu operasi yang dibenarkan.

“Pergerakan rentas ke zon merah yang dalam pelaksanaan PKPB dalam negeri Sarawak juga tidak dibenarkan melainkan mendapat kebenaran daripada Polis Diraja Malaysia (PDRM).

“Kita terpaksa melaksanakan PKPB demi memutuskan rantaian kes Covid-19 di Sarawak dan Ketua Menteri, Datuk Patinggi Abang Johari Tun Openg juga telah bersetuju untuk melaksanakan PKPB di beberapa tempat yang terjejas,” jelasnya.

Menurut Uggah, PKPB adalah satu penyelesaian efektif buat masa ini kerana Sarawak sudah mempunyai pengalaman dan melihat perlaksanaan PKPB berupaya untuk menghentikan penyebaran wabak ini dengan memastikan semua orang untuk kekal berdisiplin.

Beliau juga mengingatkan rakyat untuk duduk di rumah jika tidak mempunyai apa-apa urusan penting di luar dan sentiasa berjaga-jaga kerana kes di Sarawak meningkat secara drastik.

Oleh ASYRAF HALIM

See author's posts


Permit masih perlu untuk rentas daerah

KUCHING: Permit dari pihak polis masih diperlukan untuk rentas antara daerah.

Ketua Polis Daerah Samarahan DSP Sudirman Kram berkata, pergerakan keluar dan masuk ke Daerah Samarahan dari Kuching masih memerlukan permit polis untuk tujuan itu.

“Aktiviti rentas daerah masih belum dibenarkan di Sarawak kecuali bagi perkhidmatan perlu, kesihatan, kecemasan, vaksinasi dan urusan rasmi.

“Oleh itu, orang ramai yang mahu merentas daerah khasnya dari Samarahan atau Kuching perlu mendapatkan permit dan memohon kebenaran polis terlebih dahulu,” katanya kepada media, semalam.

Mengulas lanjut, sepanjang Perintah Kawalan Pergerakan Diperketatkan (PKPD) dilaksanakan dari 1 hingga 31 Julai Ibu Pejabat terdapat 278,199 buah kenderaan diperiksa.

“Selain itu, terdapat 310,059 orang diperiksa, 1,369 buah kenderaan diarah berpatah balik, dua kompaun prosedur operasi standard (SOP) sepanjang Perintah Kawalan Pergerakan (PKP) dijalankan serta 402 saman trafik sepanjang sekatan jalan raya (SJR) dijalankan.

“Antara lokasi SJR dilaksanakan oleh Ibu Pejabat Polis Daerah Kota Samarahan ialah Jalan Kuching menuju ke Jalan Samarahan Expressway, Jalan Kota Samarahan menuju ke Mambong, Jalan Datuk Mohd Musa (Kem Tentera), Jalan Stakan dan Jalan Sadong Jaya menuju ke Simunjan,” ujarnya.

Katanya lagi, secara keseluruhan didapati tahap pematuhan SOP PKP di dalam daerah Kota Samarahan masih di tahap yang baik.

“Rata-rata masyarakat mematuhi SOP dan sedar terhadap risiko penularan Covid-19 ini. Tawaran kompaun yang dikenakan terhadap pelanggaran SOP menyebabkan kesesakan akan berlaku di SJR terutamanya di waktu-waktu puncak melibatkan pergerakan masyarakat dan petugas barisan hadapan pergi dan balik kerja masing-masing

“Selain itu, masyarakat yang keluar untuk mendapatkan suntikan vaksin di Pusat Pemberian Vaksin (PPV) yang ada di dalam daerah,” katanya lagi.

Terdahulu, Jawatankuasa Pengurusan Bencana Negeri Sarawak dalam kenyataan menegaskan Garis Panduan (SOP) sedia ada masih berkuatkuasa sehingga SOP Fasa 3 Pelan Pemulihan Negara (PPN) bagi Sarawak telah diwartakan.

Oleh JEAKQLEYN YACHO

See author's posts


Arab Saudi tamatkan larangan perjalanan

RIYADH: Arab Saudi akan menarik balik larangan perjalanan mulai tahun depan, lapor Agensi Anadolu, memetik Agensi Berita Arab Saudi (SPA) pada Ahad.

Kementerian Dalam Negeri mengumumkan mulai 1 Januari 2021, semua larangan keluar dan masuk untuk rakyat negara itu akan ditarik balik, ia juga tertakluk kepada semua pengangkutan darat, laut dan udara.

Bagaimanapun, penjawat awam, ahli perniagaan, mereka yang memerlukan rawatan perubatan di luar negara dan pelajar dikecualikan daripada sekatan bermula 15 September.

Negara-negara anggota Majlis Kerjasama Teluk juga dibenarkan keluar dan masuk mulai 15 September, manakala keputusan untuk membenarkan kembali ibadah umrah akan dinilai secara berasingan bergantung kepada situasi Covid-19.

Sejak pertama kali dikesan di Wuhan, China pada Disember, Covid-19 sehingga kini sudah meragut lebih 922,000 nyawa di 188 negara dan wilayah.

Amerika Syarikat, India dan Brazil kekal negara paling teruk terjejas.

Lebih 28.89 juta kes dilaporkan di seluruh dunia, dengan lebih 19.5 juta orang pulih, menurut data Johns Hopkins University.-AFP

See author's posts


Pemegang KGC nikmati 10 peratus diskaun

KOTA SAMARAHAN: Semua pemegang Kad Emas Kenyalang (KGC) boleh menikmati 10 peratus diskaun untuk membeli tiket bas bagi perjalanan ke seluruh Sarawak.

Selain itu, tambahan 10 peratus lagi diskaun turut diberikan sekiranya pembelian tiket dibuat dalam bentuk rombongan.

Menteri Kebajikan, Kesejateraan Komuniti, Wanita, Keluarga dan Pembangunan Kanak-kanak (KWKPK), Dato’ Sri Fatimah Abdullah berkata demikian ketika ditemu ramah semasa mengadakan lawatan ke H&L Supermarket Aiman Mall, di sini semalam.

“Pemegang KGC bakal menikmati pelbagai rebat daripada berbagai perkhidmatan dan produk daripada vendor yang terpilih.“Waris turut mendapat manfaat kerana setiap pemegang KGC juga layak mendapat Khairat Kematian.

Mengulas berkenaan sambutan permohonan, Fatimah sangat berpuas hati kerana inisiatif ini mendapat respons yang positif dan diterima baik khususnya daripada penduduk luar bandar.

Sehingga 31 Ogos lalu, sebanyak 169,925 permohonan KGC diterima dan sebanyak 69,960 daripadanya diagihkan kepada pemilik kad tersebut.

“Pihak KWKPK kini dalam usaha mencari lebih banyak vendor sebagai rakan strategi bagi KGC untuk memberikan pelbagai kemudahan kepada yang memerlukan.

“Buat masa ini, KGC belum dapat digunakan bagi tujuan pembelian tiket penerbangan.

“Bila keadaan pulih nanti, KWKPK akan segera menguruskan dan berharap agar syarikat penerbangan tempatan yang terpilih akan memberi respons positif.

Mengulas sedikit tentang industri penerbangan yang terjejas teruk akibat wabak pandemik Covid-19, Fatimah berkata, hanya penerbangan domestik dibenarkan berjalan seperti biasa bermula 1 September lalu.

Bagi penerbangan antarabangsa pula, kerajaan hanya membenarkan penerbangan daripada negara-negara yang mencatatkan kes kurang daripada 150,000 sahaja.

Oleh Akmal Adib Yusup

See author's posts


MPKS, MBKS sambut baik tiada bazar Ramadan, Gawai

ALEXANDRA LORNA

KUCHING: Majlis Perbandaran Kota Samarahan (MPKS) menyambut baik keputusan
Kerajaan Persekutuan untuk tidak membenarkan sebarang konsep perniagaan
berkaitan bazar atau gerai Ramadan demi keselamatan dan kesihatan rakyat.

Pengerusi MPKS Dato Peter Minos berkata, seperti Majlis Tempatan lain, MPKS
bertegas akan mematuhi arahan dan keputusan kerajaan.

“Tahun ini ,kerajaan turut memutuskan tiada bazar Ramadan dan Gawai dianjurkan
dalam apa jua bentuk dan kita akan patuh dengan tindakan itu.

“Ini adalah untuk kebaikan rakyat di negeri ini dalam kita membanteras
penularan wabak Covid-19 dan situasi yang kita alami sekarang adalah situasi
antara hidup dan mati,” katanya ketika ditemubual Utusan Sarawak, semalam.

Pada 16 April, Menteri Kanan (Keselamatan) Datuk Seri Ismail Sabri Yaakob
berkata, sebarang konsep perniagaan termasuk dalam bentuk pandu lalu, tempah
dan ambil serta e-hailing tidak dibenarkan dalam tempoh Perintah Kawalan
Pergerakan (PKP) berkaitan bazar Ramadan.

Minos menambah, setiap pihak perlu bersabar dan memahami situasi terkini
yang mana wabak ini benar-benar mengancam Malaysia dan rakyatnya.

“Kita harus memandang perkara ini secara serius dan hendaklah
memainkan peranan dalam mengekang wabak ini daripada menular.

“Oleh demikian, kita harus bersabar dan faham mengapa tiada bazar
Ramadan dan Gawai tahun ini serta tiada majlis yang lain,” katanya.

Manakala, Majlis Bandaraya Kuching Selatan (MBKS) turut akur degann keputusan
tersebut.

Datuk Bandar MBKS, Dato Wee Hong Seng berkata, jika keputusan tersebut
adalah yang terbaik bagi melindungi keselamatan dan kesihatan rakyat, beliau
menyambut baik keputusan itu.

“Bagi peniaga yang terjejas kerana sepatutnya berjual di Bazar Ramadan
ini, kita tunggu pula keputusan daripada kerajaan nanti,” katanya.

See author's posts


Bukti kerajaan bina ekonomi baharu

KUCHING: Peruntukan yang dibentangkan pada Belanjawan 2021 membuktikan kerajaan sedang membina jambatan ekonomi baharu melalui ekonomi digital.

Menteri Pembangunan Usahawan dan Koperasi (MEDAC), Dato Sri Wan Junaidi Tuanku Jaafar (gambar) berkata, perubahan ke araha ekonomi digital melalui e-dagang diyakini mendatangkan keuntungan yang lebih baik berbanding konvensional.

“Ketika Mesyuarat Koperasi Ekonomi Asia-Pasifik(APEC) baru-baru ini, seluruh negara di dunia sedang mempergiatkan langkah mereka ke arah ekonomi digital.

“Ini jelas mengambarkan bahawa method penjualan secara konvensional tidak boleh dilaksanakan lagi dan kita turut perlu menukar haluan ke arah norma baharu dunia perniagaan ini,” katanya.

Beliau berkata demikian ketika ditemui pemberita selepas pembentangan Belanjawan 2021 oleh Menteri Kewangan, Tengku Datuk Seri Zafrul Tengku Abdul Aziz, semalam.

Menurutnya, peruntukan yang memfokuskan kepada peralihan ke arah e-dagang ini akan menggalakkan perbelanjaan secara dalam talian dan memanfaatkan 500 ribu usahawan tempatan.

“Melalui kajian yang diperolehi daripada SME Corp semasa dan selepas PKP, kita dapat lihat dengan jelas perkembangan e-commerce semakin memberangsangkan.

“Dengan menjadikan platform sosial media seperti Whatsapp dan Facebook sebagai wadah penjualan, hasil yang diperoleh para peniaga semakin meningkat,” ujarnya lagi.

Dalam hal berkaitan, Wan Junaidi turut mengulas berkenaan bantuan yang disalurkan kepada usahawan wanita dan koperasi melalui TEKUN.

“Saya sedar ramai daripada golongan usahawan khususnya wanita terjejas dengan pandemik Covid-19 yang melanda ini.

“Maka dengan itu telah menyalurkan RM80 juta daripada RM300 juta peruntukan yang diberikan bagi membantu golongan usahawan wanita untuk kekal bertahan dan memulakan perniagaan mereka ketika PKP yang lalu,” jelasnya lagi.

Sementara itu, beliau juga menegaskan MEDAC meningkatkan usaha dalam mempromosikan Ar-Rahnu kepada masyarakat.

“Penubuhan Ar-Rahnu pada awal tahun 2000 yang lalu bertujuan untuk mengatasi masalah pinjaman terhadap peminjam wang yang berisiko seperti Ahlong.

“Maka dengan itu saya bersama kementerian saya berusaha untuk mendekatkan Ar Rahnu dengan rakyat agar memudahkan mana-mana pihak yang ingin memerlukan bantuan daripada agensi tersebut,” tegasnya lagi.

Oleh Akmal Adib Yusup

See author's posts


Jawatankuasa dibentuk teliti persidangan Parlimen

KUALA LUMPUR: Perdana Menteri Tan Sri Muhyiddin Yassin berkata, sebuah jawatankuasa yang dianggotai wakil kerajaan dan pembangkang telah dibentuk untuk meneliti aspek-aspek penting sebelum persidangan Parlimen diadakan.

Beliau memberikan komitmen bahawa keputusan pembukaan persidangan Parlimen akan diputuskan oleh kedua-dua pihak kerajaan dan pembangkang di dalam jawatankuasa berkenaan.

“Saya minta jawatankuasa yang dianggotai wakil-wakil kerajaan dan pembangkang untuk nilai perkara berkenaan, dan selepas itu barulah mereka maklumkan kepada saya sama ada sudah bersedia atau tidak untuk memulakan sidang Parlimen.

“Sama ada persidangan akan dibuat secara hibrid atau fizikal, ini akan dirujuk kepada peraturan tetap yang ada sekarang,” katanya, kepada pemberita selepas melakukan lawatan ke pusat pemberian vaksin (PPV)  Pusat Konvensyen Kuala Lumpur, di sini, semalam.

Katanya, kerajaan perlu memperhalusi semua perkara bagi mengelak timbul masalah selepas pelaksanaannya.

“Saya harus teliti. Saya faham sangat-sangat dan saya dinasihatkan bukan sahaja oleh Menteri Undang-Undang, tetapi oleh Peguam Negara supaya tindakan saya dan kerajaan selari dengan apa yang ada dalam perlembagaan,” katanya.

Jelasnya kerajaan antara lain perlu mengambil kira sama ada persidangan boleh diadakan secara fizikal, dan sama ada pelaksanaan secara hibrid selari adalah dengan peruntukan di dalam Peraturan-peraturan Majlis Mesyuarat.

Selain itu, jelasnya wujud juga keperluan untuk mengambil kira soal persiapan Parlimen bagi urusan persidangan secara fizikal itu sendiri, termasuklah aturan tempat duduk ahli Parlimen yang perlu mematuhi Prosedur Operasi Standard (SOP) yang telah ditetapkan.

Muhyiddin berkata, bukan niatnya untuk melengahkan pembukaan persidangan Parlimen, namun ini antara isu yang harus diperhalusi terlebih dahulu.

Katanya, beliau berharap rakyat faham, dan menurutnya ia bukan soal kerajaan mahu menafikan hak ahli Parlimen atau menyanggah kenyataan Yang di-Pertuan Agong atau Raja-raja Melayu.

“Saya faham tanggungjawab sebagai perdana menteri besar tetapi saya kena berlaku adil supaya nanti tidak timbul isu-isu dan masalah kemudian…Ini satu perkara yang harapnya rakyat faham dan tunggu,” katanya.

— Bernama

See author's posts


Seringkali tertangkap ‘mencuri’ dapat perhatian netizen

KUCHING: Umum mengetahui bahawa perceraian memberi kesan kepada sesebuah institusi kekeluargaan, lebih-lebih lagi kepada anak-anak.

Perceraian ibu bapa kadangkala mengakibatkan gangguan emosi kepada anak-anak.

Namun, tidak ada seorang ibu pun yang mahukan anak-anak mereka membesar menjadi orang gagal dan bermasalah.

Perihal ini terjadi kepada seorang remaja lelaki berusia 15 tahun berasal dari Song, mendapat perhatian ramai netizen dimuat naik dalam media sosial setelah seringkali tertangkap mencuri pelbagai jenis makanan.

Menteri Wanita, Pembangunan Kanak-Kanak dan Kesejahteraan Komuniti, Dato Sri Fatimah Abdullah ketika dihubungi Utusan Sarawak berkata, telah memaklumkan pihaknya di Song untuk menyemak lanjut kejadian itu pada masa sama memaklumkan kementeriannya akan campur tangan untuk membantu remaja tersebut.

Menurut Fatimah, remaja itu kini dijaga oleh neneknya yang memasukkannya ke sekolah berasrama penuh setelah ibu dan bapanya bercerai. Neneknya menjual sayur sebagai sumber pendapatan.

Dipercayai budak itu kebanyakan waktu ditinggalkan sendirian dan mencuri untuk mengalas perut.

Utusan Sarawak dimaklumkan bahawa remaja itu telah digantung sekolah selama dua minggu dan dihantar pulang ke rumah panjangnya.

Mencuri kerana tidak tahan lapar, menyentuh hati ramai pada masa sama mendapat reaksi pelbagai netizen yang merasakan perlunya campur tangan pihak berkuasa untuk membantunya.

Walaupun ramai yang mengecam pemegang akaun media sosial yang memuat naik gambar remaja itu kerana dianggap mengaibkan kanak-kanak bawah umur, namun hakikatnya, perbuatan mencuri adalah satu kesalahan boleh jadi jika tidak dibendung akan mendatangkan kesan ‘hitam’ pada masa depan remaja berkenaan.

Pemegang akaun media sosial yang memuat naik gambar remaja itu merupakan seorang pekedai yang sering didatangi remaja berkenaan dan perbuatan mencuri makanan itu telah seringkali terjadi sehingga menyebabkan pekedai tersebut mengambil tindakan untuk memuat naik gambar remaja tersebut.

Ketua Polis Song, ASP Rowney Michael Jalak ketika dihubungi Utusan Sarawak berkata, mengenali budak itu dan pernah memberinya kaunseling sebelum ini.

Menurut ASP Rowney Michael Jalak, sebuah farmasi juga pernah membuat laporan terhadap remaja berkenaan, namun laporan itu telahpun ditarik balik oleh pengadu.

ASP Rowney pada masa sama turut menyatakan usaha dengan membantu remaja itu supaya tidak tercicir daripada alam persekolahan dengan menghulurkan bantuan peribadi.

“Perihal remaja tersebut juga telah dipanjangkan kepada Pesuruhjaya Polis Sarawak, Dato Mohd Azman Ahmad Sapri.

“Pesuruhjaya Polis Sarawak dan polis Song telah menyalurkan sumbangan peribadi untuk membantu remaja itu. Mereka akan menyerahkan sumbangan tersebut kepada pihak sekolah untuk dimajukan bagi membantu remaja tersebut,” jelas ASP Rowney.

Oleh Connie Chieng

Keterangan Gambar:

Budak lelaki yang ditinggalkan bersendirian, mencuri makanan akibat tidak tahan lapar.

See author's posts


Sektor pertanian Betong berpotensi dikomersialkan

BETONG: Kawasan Betong berpotensi tinggi untuk dimajukan dalam sektor pertanian kerana mempunyai hasil tani yang pelbagai.

Ahli Dewan Undangan Negeri (ADUN) Layar, Gerald Rentap Jabu, memberitahu bidang pertanian menjadi salah satu visi penting di bawah kepimpinan Kerajaan Sarawak.

“Kawasan kita di Betong juga termasuk di dalam kawasan dikenali sebagai ‘Food Basket’ (bakul makanan) oleh kerajaan yang disasarkan untuk membekalkan makanan dari hasil pertanian seperti sayur-sayuran dan buah-buahan. Ia harus diusahakan secara komersil.

“Produk seperti ini mempunyai permintaan tinggi dari negara luar seperti Singapura ataupun Brunei. Ini adalah perancangan Kerajaan GPS untuk meningkatkan pendapatan penduduk di luar bandar,” katanya.

Beliau berkata, demikian ketika berucap pada Majlis Perasmian Penutupan Agriculture Community Outreach Programme (AgriCOP) Bahagian Betong di Rumah Jack Braoh, Pais, Skrang kelmarin.

Sehubungan itu, Rentap menggesa para petani di situ untuk mengusahakan tanaman secara lebih komersil dengan mengamalkan teknik seperti fertigasi bagi memenuhi pasaran di negeri ini.

Dalam majlis tersebut, Gerald turut mengumumkan peruntukan RM5,000 daripada Timbalan Ketua Menteri Sarawak, Datuk Amar Douglas Uggah Embas untuk Jawatankuasa Kemajuan Dan Keselamatan Kampung (JKKK) Pais, serta RM3,000 dari pihaknya untuk Biro Wanita Pais Skrang.

Turut hadir ialah wakil Residen Bahagian Betong, Kato Dorsie, Pegawai Pertanian Pembangunan dari Jabatan Pertanian Sarawak Bahagian Betong, Nor Armiza Nawai Muhammad Jasri dan Penguasa Jabatan Pertanian Daerah Betong, Wau Andol.

Oleh ADI SAFARMAN

See author's posts


Saiz ekonomi Sarawak akan berganda

RASMI… Datuk Patinggi Tan Sri Abang Johari Tun Openg (tengah) bersama tetamu kehormat lain melakukansimbolik perasmian pecah tanah Projek Kemudahan Jualan Gas Tambahan Bintulu 2 (BAGSF-2) di Tapak ProjekBAGSF-2 di Tanjung Kidurong, semalam.

BINTULU: Sarawak mengenal pasti tiga lagi bidang kerjasama dengan Petronas, yang bakal menggandakan saiz ekonomi daripada RM136 bilion kepada RM282 bilion menjelang 2030.

Tanpa mendedah tiga bidang itu, Premier Sarawak Datuk Patinggi Tan Sri Abang Johari Tun Openg berkata salah satu yang mempunyai masa depan yang cerah adalah pengeluaran bahan api penerbangan.

Ini katanya, berikutan lawatan beliau ke kilang penyelidikan Petronas di Kidurong baru-baru ini.

“Tidak perlu saya dedahkan (tiga bidang kerjasama dengan Petronas) buat masa ini tetapi biarlah kita bincang dulu.

“Saya yakin ketiga-tiga sektor ini akan mengubah Sarawak dan Malaysia menjadi ekonomi berpendapatan tinggi,” katanya ketika merasmikan majlis pecah tanah Kemudahan Jualan Gas Tambahan Petronas Bintulu (BAGSF-2) di sini semalam.

BAGSF-2 terletak di kawasan seluas 70 hektar yang dilengkapi bangunan pentadbiran, kawasan pemprosesan, stesen pemeteran dan utiliti, direka bentuk dengan kemampuan untuk menyalurkan sehingga 390 juta kaki padu standard sehari (mmscfd).

Kerjasama itu, yang membabitkan penggunaan teknologi terkini dan akan membantu dalam mengawal isu pelepasan karbon, boleh meletakkan Sarawak serta Malaysia di peringkat antarabangsa dengan lebih baik dalam konteks minyak dan gas termasuk tenaga boleh diperbaharui.

Abang Johari berkata bagi mencapai negeri maju menjelang 2030, ekonomi Sarawak perlu berkembang secara purata pada lapan peratus setahun sehingga 2030.

Beliau juga memberitahu bahawa Petronas akan membekalkan gas asli kepada Sarawak Petchem Sdn Bhd (SPSB) dan Sarawak Energy Bhd (SEB) tahun depan menerusi pembangunan kemudahan penghantaran gas Tanjung Kidurong.

Katanya, Projek Pembangunan Tenaga Boleh Diperbaharui Sarawak (SCORE) adalah bukti Sarawak mempunyai keupayaan untuk bergerak lebih jauh dalam industri minyak dan gas.

Katanya, ekonomi Sarawak kekal teguh, ketiga terbesar selepas Selangor dan Wilayah Persekutuan Kuala Lumpur iaitu sesuatu yang membanggakan bagi rakyat negeri ini.

Sementara itu, Presiden dan Ketua Pegawai Eksekutif Kumpulan Petronas, Datuk Tengku Muhammad Taufik Tengku Kamadjaja Aziz berkata pembangunan BAGSF-2 menandakan satu lagi pencapaian penting dalam komitmen syarikat petroleum negara untuk bekerjasama dengan kerajaan Sarawak bagi pertumbuhan mampan industri minyak dan gasnya.

“Projek ini menandakan satu lagi kejayaan penting, bukan sahaja dalam usaha Petronas untuk merealisasikan aspirasi impian untuk menjadi negeri maju menjelang 2030, ia juga membantu Sarawak dalam memperkasa industri gas dan minyak sendiri khususnya sektor petrokimia di Sarawak Petchem,” katanya.

Turut hadir Pengerusi Petronas, Tan Sri Mohd Bakke Salleh, Presiden dan Ketua Pegawai Eksekutif Kumpulan Petronas, Datuk Tengku Muhammad Taufik, dan Timbalan Premier Sarawak, Datuk Amar Awang Tengah Ali Hasan dan Menteri Kerajaan Tempatan dan Perumahan Dato Sri Dr Sim Kui Hian antara.

Oleh CAROLYNE UTIH

See author's posts


Sarawak Hornbill Team Cup 2023: 360 atlet tenpin boling berentap minggu depan

KUCHING: Seramai 360 atlet tenpin boling akan berkampung di Megalanes Batu Kawa bermula Isnin depan hingga Ahad bagi berentap dalam kejohanan Sarawak Hornbill Team Cup 2023.

Menteri Belia, Sukan dan Pembangunan Usahawan Sarawak, Dato Sri Abdul Karim Rahman Hamzah berkata, kejohanan ini melibatkan 36 pasukan.

“Sabah menghantar enam pasukan, MMBC Penang, MTBC National Youth, Kuala Lumpur dan Selangor masing-masing menghantar dua pasukan serta Sarawak (22 pasukan).

“Kejohanan ini merupakan platform terbaik untuk mencungkil bakat generasi muda dalam sukan boling.

“Ia juga mampu mencari bakat baharu dan membesarkan asas atlet terutamanya dalam kalangan anak-anak sekolah di Sarawak,” katanya.

Beliau berkata demikian pada sidang media sempena kejohanan Sarawak Hornbill Team Cup 2023 di Pusat Akuatik Pandelela Rinong, hari ini.

Katanya, kejohanan ini juga merupakan peluang terbaik untuk menyediakan atlet yang mewakili negeri masing-masing bagi berentap dalam Sukan Malaysia (SUKMA) yang dijadualkan berlangsung tahun depan.

“Kejohanan ini diyakini mempromosikan Sarawak sebagai hab sukan tenpin boling yang mana Megalanes Batu Kawa telah menonjol sebagai salah satu pusat latihan terbaik di Asia Tenggara,” ujarnya.

Sementara itu, menurut Presiden Persatuan Tenpin Boling Sarawak (ABAS), Sunny Si Poh Heng, penganjuran kali ini merupakan platform untuk mencungkil bakat atlet bagi menghadapi SUKMA 2024.

“Kita akan bersedia bukan sahaja dari segi atlet dan pemain boling, tetapi turut bersedia dari segi organisasi yang akan bersama-sama menghadapi SUKMA 2024 kelak.

Dengan kekuatan yang ada, ABAS boleh menjadi penganjur yang terbaik di Sarawak,” jelasnya.

Oleh NUR AIN OTSMAN

See author's posts


PKP jejas rezeki warga tani

Pertanian adalah antara sektor yang menerima kesan akibat pandemik Covid-19. Mana tidaknya, jika salah satu langkah Prosedur Operasi Standard (SOP) yang dilakukan untuk membendung wabak itu adalah elakkan aktiviti di luar dan tinggal di rumah sahaja kecuali urusan penting sebelum ini.

Tidak lama selepas itu, walaupun telah dibenarkan beroperasi dan menjalani perniagaan seperti biasa, para penjual hasil tani pula terpaksa berdepan risiko seandainya tempat mereka berniaga berkemungkinan dikenakan sekatan pergerakan penuh setiap kali ada kes disahkan.

Pada bulan Februari lalu, Jawatankuasa Pengurusan Bencana Negeri (JPBN) Sarawak dalam satu kenyataan tidak membenarkan sebarang pengoperasian pasar tani dan pasar tamu di kawasan yang dikategorikan sebagai zon merah.

Bagaimanapun, kerajaan telah mengeluarkan satu inisiatif menerusi Jabatan Pertanian dan pertubuhan peladang tempatan untuk membeli hasil pertanian daripada petani yang menghadapi masalah untuk menjual hasil pertanian sepanjang tempoh penutupan.

Sejak Sarawak berterusan ‘diserang’ dengan jumlah kes yang tinggi saban hari, hampir kesemua bahagian seluruh negeri terpaksa dikenakan langkah pencegahan yang lebih ketat.

Perkara ini sebenarnya bertambah semakin teruk apabila wabak Covid-19 telah mula menular ke kawasan luar bandar seperti rumah panjang dan kampung yang rata-rata menjalani aktiviti pertanian.

Kebanyakan mereka ini adalah merupakan petani kecil-kecilan yang bergantung sepenuhnya dengan sumber pendapatan tersebut.

Bayangkan betapa gelisahnya para petani memikirkan tanaman di kebun apabila tidak dapat keluar kerana terpaksa menjalani kuarantin di rumah?

Bukan itu sahaja, bagi petani yang berniaga di pasar tamu pula, mereka juga terpaksa berhadapan dengan pelbagai kemungkinan sekiranya pihak mengarahkan penutupan ke atas kawasan mereka.

Apa yang terjadi kepada mereka ini ibarat sudah jatuh ditimpa tangga. Hasil jualan yang sememangnya sudah terjejas kerana orang awam masih lagi risau dan mengelakkan tempat awam seperti pasar ditambah pula dengan arahan penutupan, ia pasti menimbulkan kerunsingan buat para petani.

Baru-baru ini, semasa meninjau salah satu lokasi baharu para penjaja yang berpindah kerana arahan penutupan sementara di tempat lama, salah seorang dari mereka yang bernama Sia Mambang berkata, keadaan diakui semakin merisaukan.

Katanya, hasil tani kurang laku sehingga banyak yang tidak terjual dan dia percaya ia disebabkan faktor ekonomi tidak menentu yang mana kuasa pembeli semakin menurun.

“Seperti yang kita tahu, ramai orang telah terjejas teruk sejak Perintah Kawalan Pergerakan (PKP) pertama kali dikuatkuasakan akibat Covid-19.

“Ada di antara mereka tidak dapat bekerja atau sumber pendapatan telah berkurangan, jadi ia tidak menghairankan jika sekarang ini semua orang mula berjimat cermat dalam perbelanjaan,” jelasnya yang percaya semua bidang adalah saling berkait dan mempengaruhi antara satu sama lain.

Setiap bahagian, memang ada inisiatif dilakukan bagi mengatasi masalah petani yang tidak dapat menjual hasil tani di mana sayur dan buah-buahan mereka akan dibeli.

Misalnya, di Bintulu, hasil tani akan dibeli oleh pihak yang berkaitan tapi dengan syarat iaitu hasil tani perlu melebihi 100 kilogram bagi kategori sayur buah dan 50 kilogram bagi kategori buah-buahan.

Tidak dinafikan bahawa usaha sedemikan memang baik dan bermanfaat kepada para petani lebih-lebih lagi jika mereka memiliki hasil tani yang banyak.

Namun, bagaimana pula dengan petani kecil-kecilan? Adakah mereka perlu menunggu hasil tani mencecah berat tersebut, baru dapat menghabiskan jualan itu?

Mungkin isu ini dapat diselesaikan jika para petani tidak kiralah siapa atau dari mana, asalkan memiliki masalah terus menghubungi pihak bertanggungjawab kerana mereka sendiri amat menggalakkan para petani untuk datang dan bertanya sekiranya ada masalah.

Kesimpulannya, para petani terutamanya yang kecil-kecilan perlu tampil ke hadapan dan bersuara agar pihak kerajaan dapat melihat serta menyediakan langkah penyelesaian yang lebih efisien untuk semua pihak.

Oleh CAROLYNE UTIH

See author's posts


ADB turunkan jangkaan pertumbuhan Asia

KUALA LUMPUR: Bank Pembangunan Asia (ADB) telah menyemak turun jangkaan pertumbuhan terhadap rantau Asia kepada 0.1 peratus pada 2020 daripada 2.2 peratus diunjurkan pada April lepas.

Dalam satu kenyataan semalam, ADB berkata, jangkaan itu merupakan pertumbuhan paling perlahan untuk rantau ini sejak tahun 1961, ia terkandung dalam unjuran terbaharu bank tersebut, tambahan kepada Laporan Unjuran Pembangunan Asia (ADO) 2020 yang dikeluarkan pada April.

Bank telah menyemak turun unjurannya untuk 2020 kerana langkah-langkah pencegahan untuk mengatasi pandemik Covid-19 telah menjejaskan kegiatan ekonomi dan melemahkan permintaan luaran.

“Pertumbuhan pada 2021 dijangka akan meningkat kepada 6.2 peratus, seperti diunjurkan pada April. Paras Keluaran Dalam Negara Kasar (KDNK) pada 2021 akan kekal di paras rendah dan dan tren sebelum krisis tersebut.

“Ia tidak termasuk negara perindustrian baharu seperti Hong Kong, China; Republik Korea; Singapura; dan Taipei. Asia yang sedang berkembang pesat dijangka akan berkembang 0.4 peratus tahun ini dan 6.6 peratus pada 2021,” katanya.

Ketua ekonomi ADB Yasuyuki Sawada berkata, negara di Asia dan Pasifik akan terus terjejas akibat penularan Covid-19 tahun ini walaupun sekatan perjalanan ditamatkan secara perlahan-lahan dan aktiviti ekonomi telah mula beroperasi semula dalam kebiasaan baharu.

“Walaupun kita melihat unjuran pertumbuhan yang lebih tinggi rantau ini pada 2021, ini disebabkan oleh pertumbuhan yang lemah tahun ini, dan ia bukan pemulihan berbentuk V. Kerajaan harus mengambil langkah untuk mengurangi kesan negatif akibat Covid-19 dan memastikan tiada gelombang baharu berlaku,” katanya. – Bernama

See author's posts


Kebun nanas rezeki sampingan Awang Futera

Tekad seorang penjawat awam untuk berbudi kepada tanah dengan mengusahakan tanaman nanas ternyata memberi hasil lumayan apabila beliau akhirnya mampu menjana pendapatan ratusan ringgit setiap bulan daripada aktiviti tani ini.

Awang Futera Awang Gapar, 52 kini mampu tersenyum gembira apabila hasil titik peluhnya menanam nanas di atas  tanah seluas empat ekar selama satu tahun setengah membuahkan hasil lumayan.

Awang Futera yang bertugas sebagai  pemandu ambulans di  Unit Pembangunan Kesihatan Keluarga ( RCS ) Pejabat Kesihatan Daerah Marudi baharu pertama kali mengusahakan tanaman itu tetapi mampu mengutip hasil nanas sebanyak RM500 sebulan dengan  hanya menjualnya di tepi jalan setiap hujung minggu.

Katanya hanya hari Sabtu dan hari Ahad beliau serta isteri dan anak-anak berpeluang mengusahakan kebun nanas mereka kerana pada hari lain beliau sibuk bekerja.

“Saya mempunyai 7,000 pokok nanas dan sasaran saya ialah untuk menambah lagi tanaman nanas sehingga 10,000 pokok,” katanya.

Awang Futera berkata, beliau banyak berkongsi ilmu pertanian daripada rakan-rakan yang lain bagi memastikan projek tanaman nanas itu berhasil.

“Syukur alhamdullilah permintaan nanas jenis Madu yang kami usahakan mendapat permintaan tinggi daripada penduduk tempatan,” katanya.

Beliau yang  lebih mesra dipanggil Uteh berkata, nanasnya  dijual pada harga RM5 atau RM6 sebiji dan harganya berubah bergantung kepada pasaran dan saiz buah.

Selain nanas jenis Madu dan nanas Paun,  Awang Futrera turut mengusahakan nanas Sawit dan nanas Sarikei namun masih belum dapat dijual kerana ia belum matang sepenuhnya.

“ Nak kena jadi petani mudah sahaja, kena ada kesabaran, semangat yang tinggi serta sifat rajin kerana bidang ini memerlukan kerahan tenaga supaya tananam dapat diusahakan  sebaik mungkin,” katanya ketika ditemubual Utusan Sarawak di kebun nanas miliknya di Logan Nunga jalan Miri / Marudi.

Kata Awang Futera, antara cabaran mengusahakan tanaman nanas ialah tempoh untuk buah matang mengambil masa yang lama iaitu setahun dan masak secara berperingkat.

Selain itu, sebagai kakitangan awam sepenuh masa, beliau terpaksa  membahagikan masa untuk menguruskan kebun ini.

Beliau bersyukur sejak memilik kebun nanas sendiri, ia dapat menambahkan pendapatan keluarga.

Kata Awang Futera, beliau  mahu membuktikan bahawa bidang pertanian juga mampu memberi pulangan lumayan sesuai dengan cogan kata ‘pertanian adalah perniagaan’.

Oleh JIKU JUGUONG

See author's posts


Benitez, Paulinho kembali ke China

PEMENANG Liga Juara-Juara UEFA, Rafael Benitez dan bekas bintang Barcelona, Paulinho telah tiba di China setelah ‘lockdown’ Covid-19, tetapi kini menghadapi kuarantin 14 hari dan penantian untuk musim bermula.

Kira-kira satu pertiga daripada pemain asing dan jurulatih dalam Liga Super China tidak dapat kembali sejak akhir Mac setelah negara itu melarang kemasukan kebanyakan orang asing.

Jurulatih Dalian Pro, Benitez dan Paulinho, pemain tengah antarabangsa Brazil, Evergrande, merupakan dua tokoh berprofil tertinggi yang terkandas di luar negara.

Namun, bekas pengurus Real Madrid dan Liverpool, Benitez, 60, menulis di Weibo seperti Twitter lewat Isnin bahawa dia “kembali ke China” melalui Stockholm.

Paulinho yang berusia 31 tahun, tokoh utama dalam kemenangan gelaran CSL Evergrande musim lalu, digambarkan mendarat di China pada awal hari Selasa dengan memakai topeng muka.

Di bawah peraturan ketat China untuk menghentikan penyebaran Covid-19 – yang muncul di negara ini pada akhir tahun lalu – semua yang kembali mesti dikuarantin selama 14 hari.

Sejumlah pemain asing, termasuk rakan sepasukan Paulinho, Anderson Talisca dan bekas penyerang West Ham United, Marko Arnautovic – kini bersama Shanghai SIPG – belum kembali.

CSL dijadualkan untuk dimulakan pada 22 Februari tetapi ditunda pada bulan Januari kerana waspada kesihatan.

Persatuan Bolasepak China telah melihat pada akhir bulan Jun atau awal bulan Julai sebagai waktu permulaan yang baru, tetapi tarikh paling awal sekarang adalah pertengahan bulan Julai.

Namun, Guangzhou Daily pada hari Selasa bekata CFA merancang untuk menyelamatkan musim ini dengan menjadikan 16 pasukan dalam dua kumpulan, di Guangzhou di selatan dan Shanghai / Suzhou di timur, telah ditolak oleh pihak berkuasa sukan tertinggi kerajaan.”Dalam terdesak” CFA sekarang melihat Dalian di timur laut dan Suzhou, dekat Shanghai, lapor akhbar itu.

China kini memerangi wabak baru Covid-19 di ibu kota Beijing, setelah melihat jumlah kematian dan jangkitan yang dilaporkan menurun dengan ketara dalam beberapa minggu terakhir. – AFP

See author's posts


Kes positif global cecah 250 juta

AMERIKA SYARIKAT: JUMLAH kumulatif kes positif Covid-19 seluruh dunia ketika ini melepasi 250 juta, berikutan lebih 300,000 kes baharu dikesan dalam tempoh 24 jam lepas.

Data terbaharu Johns Hopkins University menunjukkan Amerika Syarikat masih kekal negara paling terjejas dengan melebihi 46.5 juta kes.

Ini diikuti India dengan lebih 34.3 juta kes dan Brazil dengan lebih 21.8 juta kes.

United Kingdom kini catat lebih 9 juta kes, manakala Rusia dan Turki turut memasuki kumpulan negara yang catat lebih 8 juta kes.

Perancis pula mencatatkan lebih 7 juta kes.

Argentina, Sepanyol dan Colombia melebihi 5 juta.

Bagi Asia Tenggara, Indonesia mendominasi angka tertinggi kes Covid-19 dengan melebihi 4.2 juta kes.

Ini diikuti dengan Filipina dengan lebih 2.8 juta, Malaysia lebih 2.5 juta kes dan Thailand dengan 1.9 juta kes.

Manakala Singapura merekodkan lebih 220,000 kes.

Sementara itu, angka kematian akibat Covid-19 seluruh dunia kini melebihi 5.05 juta.

Berdasarkan data Johns Hopkins University, Amerika Syarikat yang kekal merekodkan jumlah kematian tertinggi melebihi 755,000 kes.

Ini diikuti Brazil dengan lebih 609,000 kes, India lebih 461,000 kes dan Mexico lebih 289,000 kes.

Sementara Rusia kini catat lebih 243,000 kematian.

United Kingdom, Itali dan Perancis pula merekodkan lebih 100,000 kes kematian.

Negara yang merekodkan angka korban melebihi 96,000 kes adalah Jerman sementara Sepanyol melebihi 87,000 kes.

Bagi Asia Tenggara, Indonesia mendominasi angka kematian dengan lebih 143,000 kes korban.

Filipina di tangga kedua korban tertinggi dengan lebih 44,000 diikuti Malaysia dengan 29,000 kes.

Manakala Thailand dengan lebih 19,000 angka korban.-Bernama

See author's posts


Cazorla tinggalkan Villarreal

SANTI Cazorla akan meninggalkan Villarreal pada akhir musim ini dan ia disahkan sendiri oleh pemain tengah berkenaan.

Cazorla mengucapkan selamat tinggal kepada kelab itu menjelang perlawanan terakhir La Liga berdepan Eibar awal pagi hari ini.

Dia dijangka menyertai kelab Qatar, Al-Sadd yang dibimbing oleh Xavi Hernandez.

Pemain berusia 35 tahun itu menikmati tempoh tiga tahun cemerlang di Villarreal selepas dua tahun berdepan masalah kecederaan yang dahsyat.

Cazorla melakukan 180 penampilan selama enam tahun di Arsenal dan 81 kali dengan Sepanyol.

Dia juga bermain untuk Malaga dan Recreativo Huelva selepas kali pertama menyertai Villarreal ketika zaman remaja.

“Villarreal memberikan saya segalanya. Pada usia 18 tahun mereka melatih seorang budak lelaki dari Oviedo yang tidak mengenali sesiapa pun. “Saya berharap ia sama seperti yang saya tinggalkan sebelum ini dan berharap dapat bertemu anda

See author's posts


Orang luar tidak dibenar masuk

BINTANGOR: Penduduk Rumah Giman Jabu di Skim B Meradong mengambil inisiatif
mendirikan papan tanda melarang orang luar masuk ke kawasan rumah panjang
mereka sepanjang tempoh pelaksanaan Perintah Kawalan Pergerakan (PKP).

TR Giman berkata, inisiatif tersebut dipersetujui sebulat suara oleh semua
penduduk pada mesyuarat Jawatankuasa Kemajuan dan Keselamatan Kampung (JKKK)
rumah panjang terbabit.

“Ini adalah sebagai usaha kita untuk menyekat sementara kemasukan orang
luar atau penduduk rumah panjang lain sepanjang tempoh pelaksanaan Perintah
Kawalan Pergerakan (PKP),” jelasnya menerusi aplikasi whatsapp semalam.

Selain itu katanya, mereka juga menyekat sementara kemasukan penduduk rumah
panjang yang bekerja dan tinggal di bandar untuk pulang.

“Begitu juga penduduk yang tinggal di rumah panjang tidak perlu pulang ke
bandar sepanjang tempoh PKP ini. Dalam erti kata lainnya, mereka harus tinggal
di mana mereka sedang berada.

“Kita harus memandang serius perkara ini bagi mengekang penularan wabak
virus berbahaya covid-19,” ujarnya.

Mereka mendirikan papan tanda larangan tersebut di hadapan simpang masuk ke
rumah panjang.

Terdahulu, semua penduduk (penganut agama Kristian) Rumah Giman mengadakan
sembahyang dan upacara ‘Ngampun’ bagi mereka yang mengamalkan upacara tradisional
Iban memohon perlindungan daripada wabak berbahaya tersebut.

See author's posts